DA Den Europæiske Unions Tidende L 112/38

KOMMISSIONENS BESLUTNING

af 28. oktober 2009

om Det Forenede Kongeriges statsstøtte C 14/08 (ex NN 1/08) til fordel for Northern Rock

(meddelt under nummer K(2009) 8102)

(Kun den engelske udgave er autentisk)

(EØS-relevant tekst)

(2010/262/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret interesserede parter til at fremsætte deres bemærkninger i overensstemmelse med disse artikler (1), (2), under hensyntagen til disse bemærkninger, og

ud fra følgende betragtninger:

1. SAGSFORLØB

(1) Ved beslutning af 5. december 2007 (3) (»beslutningen af 5. december 2007«) fastslog Kommissionen, at den likviditetsfacilitet, som Bank of England (»BoE«) havde stillet til rådighed for Northern Rock (»NR«) den 14. september 2007, ikke udgjorde statsstøtte. Kommissionen fastslog endvidere, at de garantier for detailindskud, som de britiske myndigheder havde stillet mellem den 17. og 20. september og den 9. oktober 2007, udgjorde statsstøtte, som i seks måneder, indtil den 17. marts 2008, var forenelig med fællesmarkedet som redningsstøtte ydet i overensstemmelse med Fællesskabets rammebestemmelser for statsstøtte til redning og omstrukturering af kriseramte virksomheder (4). I beslutningen stillede Kommissionen ligeledes krav om, at der blev forelagt en omstruktureringsplan inden for seks måneder, eller at støtten blev tilbagebetalt.

(2) Ved brev af 21. december 2007 underrettede de britiske myndigheder Kommissionen om, at disse garantiordninger var blevet udvidet. Den 8. januar, 24. januar, 6. februar, 13. februar og 10. marts 2008 blev der afholdt møder mellem repræsentanter for Det Forenede Kongerige og Kommissionen.

(3) Den 17. februar 2008 meddelte de britiske myndigheder, at NR ville blive nationaliseret. Ved brev af 17. marts 2008 fremsendte Det Forenede Kongerige en omstruktureringsplan for NR til Kommissionen og underrettede den om statsstøtteforanstaltninger, som ville ledsage planen og gøre det muligt at gennemføre den. Ved brev af 31. marts 2008 fremsendte Det Forenede Kongerige en mere detaljeret og lettere ændret omstruktureringsplan.

(4) Ved brev af 2. april 2008 underrettede Kommissionen Det Forenede Kongerige om sin beslutning om at indlede proceduren efter EF-traktatens artikel 88, stk. 2, med hensyn til støtteforanstaltningerne (»beslutningen om at indlede proceduren«).

(5) Beslutningen om at indlede proceduren blev offentliggjort i Den Europæiske Unions Tidende (5). Kommissionen opfordrede interesserede parter til at fremsætte bemærkninger til støtten.

(6) Ved brev af 2. maj 2008 fremsendte Det Forenede Kongerige sine bemærkninger til beslutningen om at indlede proceduren. Kommissionen har endvidere modtaget bemærkninger fra interesserede parter. Ved brev af 15. juli 2008, registreret den 31. juli 2008, videresendte den disse bemærkninger til Det Forenede Kongerige med anmodning om eventuelle kommentarer; kommentarer blev modtaget ved brev af 29. august 2008.

(7) Ved brev af 25. april 2008 sendte Kommissionen spørgsmål vedrørende den omstruktureringsplan, der var forelagt den 31. marts 2008. Det Forenede Kongerige fremsendte svar ved brev af 6. juni 2008. Den 30. juni 2008 blev der afholdt et møde mellem Kommissionen og de britiske myndigheder. Efter dette møde fremsendte de britiske myndigheder yderligere oplysninger ved breve af 8. juli og 13. august 2008.

(8) Den 5. august 2008 meddelte den britiske regering offentligt, at den påtænkte at konvertere lån til NR på op til 3 mia. GBP til egenkapital. De britiske myndigheder havde tidligere underrettet Kommissionen om denne meddelelse.

(9) Den 11. november 2008, 15. januar 2009 og 4. februar 2009 underrettede de britiske myndigheder Kommissionen om, at de overvejede planer for omstrukturering af NR, der som følge af finanskrisens virkninger var væsentligt forskellige fra de planer, der var anmeldt i marts 2008, og skitserede disse planer.

(10) Den 20. februar 2009 fremsendte de britiske myndigheder yderligere oplysninger om den påtænkte opdeling af NR i to enheder. En mere detaljeret plan blev anmeldt ved breve af 31. marts 2009 og 2. april 2009.

(11) Ved brev af 7. maj 2009 underrettede Kommissionen Det Forenede Kongerige om sin beslutning om at udvide proceduren efter EF-traktatens artikel 88, stk. 2, til at omfatte den ændrede omstruktureringsplan, der blev forelagt i marts (»beslutningen om at udvide proceduren«).

(12) Beslutningen om at udvide proceduren blev offentliggjort i Den Europæiske Unions Tidende (6), og interesserede parter blev opfordret til at fremsætte bemærkninger til støtten.

(13) Det Forenede Kongerige fremsendte sine bemærkninger til beslutningen om at udvide proceduren ved brev af 22. juni 2009. Kommissionen har endvidere modtaget bemærkninger fra tredjeparter. Ved brev af 14. august 2009 blev disse bemærkninger videresendt til Det Forenede Kongerige med anmodning om eventuelle kommentarer. Det Forenede Kongerige fremsendte sine kommentarer ved brev af 17. august 2009.

(14) Den 10. juni fremsendte Det Forenede Kongerige en opdateret omstruktureringsplan for NR, som blev drøftet med Kommissionen på møder afholdt den 26. juni og 21. august 2009. Det Forenede Kongerige fremsendte desuden flere oplysninger den 22. juni, 26. juni, 15. juli, 17. august, 18. august, 4. september, 17. september, 18. september, 21. september, 22. september og 30. september 2009.

2. BESKRIVELSE AF STØTTEN

2.1. STØTTEMODTAGEREN OG DENNES VANSKELIGHEDER

(15) Inden vanskelighederne indtrådte i andet halvår af 2007 var NR den femtestørste britiske realkreditbank med en samlet balancesum på 113,5 mia. GBP den 30. juni 2007 og 109,3 mia. GBP ved udgangen af 2007. I 2006 havde NR en samlet balancesum på 101 mia. GBP, mens renteindtægterne udgjorde næsten 5 mia. GBP. NR havde et overskud på 443 mio. GBP i 2006. Banken havde 6 000 ansatte i 2006 og 77 filialer i hele Det Forenede Kongerige samt aktiviteter i Irland, Danmark og Guernsey.

(16) Ydelse af realkreditlån var og er fortsat NR's kerneaktivitet. De tegner sig for over 90 % af alle udestående lån til kunder. I første halvår af 2007 havde banken på realkreditområdet i Det Forenede Kongerige en markedsandel af bruttoudlånet på 9,7 % og af nettoudlånet på 18,9 % (7). NR finansierede hovedparten af sine langfristede realkreditlån ved at udstede realkreditobligationer og dækkede obligationer, mens en kontinuerligt faldende andel af dens finansiering blev tilvejebragt gennem detailindskud. Den 30. juni 2007 udgjorde detailindskud kun 24 mia. GBP ud af en samlet balancesum på 113 mia. GBP. I marts 2001 oprettede NR en »master trust«-konverteringsstruktur kaldet »Granite«, som banken efterfølgende har gjort udstrakt brug af. Yderligere oplysninger om NR findes i afsnit 2.1 i beslutningen om at indlede proceduren af 2. april 2008.

(17) NR's afhængighed af kapital fra andre banker gav anledning til problemer i andet halvår af 2007, hvor obligationsmarkedet kollapsede, som beskrevet mere detaljeret i afsnit 2.2 i beslutningen om at indlede proceduren. På baggrund af NR's finansieringsproblemer ydede de britiske myndigheder lån og garantier, som Kommissionen ved beslutningen af 5. december 2007 godkendte som redningsstøtte indtil den 17. marts 2008. I afsnit 2.3.1 i beslutningen om at indlede proceduren beskrives de omstændigheder, der førte til, at staten stillede yderligere garantier den 18. december 2007, som blev godkendt af Kommissionen som forenelig redningsstøtte (afsnit 4.5.2 i beslutningen om at indlede proceduren).

(18) I begyndelsen af 2008 forsøgte NR og de britiske myndigheder at finde en privatsektorløsning. I denne forbindelse forelagde Virgin og NR's ledelse regeringen forretningsplaner for NR, som er beskrevet i afsnit 2.3.2 og 2.3.3 i beslutningen om at indlede proceduren. Forsøget på at finde en privatsektorløsning mislykkedes, og NR blev efterfølgende nationaliseret den 22. februar 2008 på grundlag af lovgivning, der var indført de foregående dage (afsnit 2.3.4 i beslutningen om at indlede proceduren) (8).

(19) Forværringen af den globale finanskrise i kølvandet på Lehman Brothers’ fald og den heraf følgende økonomiske krise og boligmarkedskrise medførte en stigning i misligholdelsen af NR's udestående lån og tvang NR til at foretage betydelige nedskrivninger på udlån i 2008 og i første halvår af 2009 som lå langt over gennemsnittet for andre banker. Dette skyldes, at NR havde mange risikobehæftede lån, navnlig via lån med en høj belåningsgrad (»LTV«), hvoraf en betydelig del var lån af typen Together (realkreditlån med en LTV […] (9) på 125 % sammen med et usikret lån).

(20) De nedskrivninger på udlån, som NR måtte foretage, havde så negative konsekvenser for NR’s kapitalprocent, at banken i juli 2008 opnåede en dispensation fra det britiske finanstilsyn, Financial Services Authority, som gjorde det muligt at lade al disponibel Tier 2-kapital indgå i NR’s kapitalressourcer uden begrænsning for at opfylde de tilsynsmæssige mindstekapitalkrav. Dispensationen blev givet, efter at det britiske finansministerium (»Finansministeriet« eller »HMT«) gav finanstilsynet tilsagn om, at NR ville operere over mindstekapitalkravene.

(21) Det fremgik af NR’s beretninger vedrørende første kvartal af 2009, at banken forventede betydelige tab i 2009. Som følge heraf blev dens kapitalgrundlag reduceret til et niveau under de tilsynsmæssige mindstekrav. Den 1. juli 2009 meddelte NR, at finanstilsynet under hensyntagen til Finansministeriets tilsagn om at stille tilstrækkelig kapital til rådighed havde bekræftet, at det ikke påtænkte at begrænse NR’s aktiviteter.

(22) Tabel 1 indeholder oplysninger om NR’s finansielle resultater mellem 2006 og udgangen af første halvår af 2009. Tabel 1 Northern Rocks finansielle resultater i 2006-2008 (10) og første halvår af 2009 (11) (mia. GBP) 2006 2007 2008 1. halvår af 2009 Samlet balancesum 101,0 109,3 104,3 88,7 Detailindskud 22,6 10,5 19,6 18,4 Nyudlån, brutto 32,9 32,3 3,0 1,3 Nyudlån, netto 16,6 12,2 (25,4) (5,0) Renteindtægter 4,9 6,9 5,7 1,1 Nettooverskud (/-underskud) 0,443 (0,199) (1,3) (0,269)

2.2. OMSTRUKTURERINGSPLANERNE

(23) Efter nationaliseringen af NR i februar 2008 forelagde de britiske myndigheder en omstruktureringsplan (»den oprindelige omstruktureringsplan«), hvis indhold er beskrevet mere detaljeret i afsnit 2.3.5 i beslutningen om at indlede proceduren og også i afsnit 2.2 i beslutningen om at udvide proceduren. Sammenfattende indgik følgende i den oprindelige omstruktureringsplan: i) nedbringelse af NR’s balancesum fra 109,3 mia. GBP i 2007 til 48-53 mia. GBP ved udgangen af 2011 gennem et aktivt hypotekindløsningsprogram og en begrænsning af nyudlån ii) omlægning af finansieringens sammensætning ved at øge detailindskuddenes andel fra 15-20 % i 2008 til 48-52 % i 2012 iii) lukning af NR’s aktiviteter i Danmark iv) hurtig tilbagebetaling af statslige lån og frigivelse af statsgarantier inden udgangen af 2011 v) adfærdsmæssige tilsagn, herunder et loft for formidling af ny realkredit, konkurrencemæssige rammer (12) og afståelse fra enhver ydelse af private lån og erhvervslån uden sikkerhed i omstruktureringsperioden.

(24) Det aktive hypotekindløsningsprogram, begrænsningerne for nyudlån, lukningen af NR’s aktiviteter i Danmark og de adfærdsmæssige tilsagn blev øjeblikkeligt gennemført af Det Forenede Kongerige uden at afvente Kommissionens godkendelse af omstruktureringsplanen.

(25) Forværringen af situationen på finansmarkederne og i realøkonomien i sidste kvartal af 2008 påvirkede NR alvorligt og gjorde det nødvendigt, at de britiske myndigheder reviderede den oprindelige omstruktureringsplan. De britiske myndigheder forelagde derfor Kommissionen en ny omstruktureringsplan (»den ændrede omstruktureringsplan«), som er beskrevet i detaljer i afsnit 2.3 i beslutningen om at udvide proceduren. Den ændrede omstruktureringsplan består i det væsentlige i opdelingen af NR i: i) »BankCo«, til hvem følgende aktiver fra NR ville blive overført: detailindskud (ca. 19,5 mia. GBP), matchet med ca. [9-12] mia. GBP i form af likvide midler (13) og ca. [7-10] mia. GBP af NR’s ubehæftede realkreditaktiver, der har opnået de bedste resultater, engrosindskud, der p.t. beløber sig til i alt ca. [0,5-3] mia. GBP, matchet med likvide midler, NR’s realkreditformidling og serviceringsplatform, NR’s filialer, relevant personale og relevante systemer og GIC-kontiene (14), matchet med likvide midler af en tilsvarende værdi (ca. [3,5-6] mia. GBP). BankCo's åbningsbalance ville udgøre [22-26] mia. GBP. ii) »AssetCo« ville være det eksisterende selskab, NR, som ville beholde den resterende del af realkreditlånene og NR’s engrosfinansieringsinstrumenter (dens interesser i Granite-konverteringsinstrumentet og dens passiver under programmerne for dækkede obligationer og EMTN (15) og associeret risikoafdækning) samt associerede passiver og hybridkapital. AssetCo ville også være ansvarlig for det eksisterende statslige lån til NR, som ville blive forøget med op til 10 mia. GBP til i alt 23 mia. GBP for at muliggøre gennemførelsen af omstruktureringen. Endvidere ville AssetCo blive bevilget en arbejdskapitalfacilitet på op til 5 mia. GBP for at sikre, at AssetCo har en passende likviditet […]. AssetCo's (åbnings)balance ville udgøre [82-85] mia. GBP.

(26) Den ændrede omstruktureringsplan forudså også kapitalindskud i BankCo og AssetCo, en ændring i udlånsstrategien, opgivelse af det aktive hypotekindløsningsprogram og ændringer i de konkurrencemæssige rammer, som ville give NR ret til at øge sin udlånsvirksomhed i 2009 og 2010 med i alt 14 mia. GBP.

(27) Efter vedtagelsen af beslutningen om at udvide proceduren blev den ændrede omstruktureringsplan ændret af Det Forenede Kongerige for at imødekomme nogle af de betænkeligheder, som Kommissionen og tredjeparter havde givet udtryk for (»den endelige omstruktureringsplan«). BankCo's åbningsbalance vil derfor blive reduceret med [1,7-4,2] mia. GBP i forhold til ajourføringen af den ændrede omstruktureringsplan af 10. juni 2009 ved fjernelse af [1,5-3] mia. GBP på GIC-kontiene og overførsel af [0,2-0,8] mia. GBP i yderligere realkreditlån fra AssetCo til BankCo. BankCo vil have en åbningsbalance på [21-24] mia. GBP i 2009, stigende til [31-34] mia. GBP i 2013 i forhold til henholdsvis [22-26] mia. GBP og [38-41] mia. GBP under den ændrede omstruktureringsplan. Endvidere vil oprindeligt planlagt nyudlån fra BankCo på [600-900] mio. GBP i 2009 erstatte tidligere udstedte realkreditlån af lavere kvalitet (16). Som et resultat heraf vil BankCo's vejede gennemsnitlige LTV være lig [62-67 %], svarende til den gennemsnitlige LTV for eksisterende realkreditlån ([66-69 %]) og nyudlån i 2009 ([58-61 ]). Figur A viser BankCo's og AssetCo's åbningsbalancer efter opdelingen, mens tabel 2 indeholder de mest relevante finansielle indikatorer for BankCo.

(28) Fra opdelingen og fremefter vil BankCo også betale justerede provisioner for de videreførte garantier for detail- og engrosindskud (se afsnit 2.3). Tabel 2 BankCo's vigtigste finansielle indikatorer efter opdelingen (grundscenario) (mia. GBP) 2009 2010 2011 2012 2013 Samlet balancesum [21-24] [23-25] [27-30] [28-31] [31-34] Nettorenteindtægter ikke oplyst [0-0,7] [0-0,7] [0-0,7] [0-0,7] Nyudlån, brutto ikke oplyst [6-9] [6-8] [6-8] [6-8] Realkreditlån [7-11] [13-20] [19-25] [22-26] [23-28] Detailindskud 19,3 [18-21] [19-22] [22-25] [24-27] Engrosindskud [1-3] [1-7] [3-10] [3-8] [2-8]

(29) Det Forenede Kongerige afgav endvidere følgende tilsagn: i) et tilsagn om at opnå en fuldstændig driftsmæssig adskillelse mellem BankCo og AssetCo snarest muligt og senest ved udgangen af 2010 ii) et tilsagn om, at BankCo vil begrænse nyudlån til 4 mia. GBP i 2009, 9 mia. GBP i 2010 og 8 mia. GBP i 2011; såfremt BankCo fortsat er under midlertidigt offentligt ejerskab (Temporary Public Ownership) efter 2011, vil udlånsloftet på 8 mia. GBP i 2011 fortsat gælde indtil den 31. december 2013 eller udtræden af det midlertidige statslige ejerskab, alt efter hvilket tidspunkt der kommer først iii) et tilsagn om, at BankCo vil begrænse detailindskuddene i hele Det Forenede Kongerige, Irland og Guernsey til 20 mia. GBP indtil den 31. december 2011; såfremt BankCo fortsat er under midlertidigt statsligt ejerskab i 2012 og 2013, vil loftet for detailindskud udgøre 23 mia. GBP for 2012 og 26 mia. GBP for 2013 iv) et tilsagn om, at BankCo ikke vil rangere blandt top 3 i Moneyfacts’ realkreditkategorier med hensyn til 2-, 3- eller 5-årige faste eller variable realkreditlån (undtagen realkreditlån med en belåningsgrad på over 80 % og produkter til førstegangskøbere) indtil den 31. december 2011 eller udtræden af det midlertidige statslige ejerskab, alt efter hvilket tidspunkt der kommer først v) et tilsagn om, at Det Forenede Kongerige vil udtræde af sit majoritetsejerskab i BankCo […]. I denne forbindelse anses Det Forenede Kongerige for at være udtrådt af det midlertidige statslige ejerskab, hvis mindst 50 % + 1 af kapitalandelene i BankCo er blevet solgt til en ikke-statsejet eller –kontrolleret enhed (eller enheder), og Det Forenede Kongerige har mistet kontrollen med BankCo som omhandlet i Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (17) vi) et tilsagn om, at […] BankCo vil give offentlig meddelelse om, at garantien for detailindskud for Det Forenede Kongerige vil blive frigivet senest […], og at garantiordningerne for engrosindskud i relation til BankCo vil blive ophævet af Det Forenede Kongerige senest den 31. december 2010 vii) et tilsagn om, at eksisterende efterstillet gæld forbliver i AssetCo, og at indtil AssetCo […], vil AssetCo ikke betale hovedstol eller kuponer på efterstillede gældsinstrumenter, når AssetCo kontraktligt er i stand til at gøre dette viii) et tilsagn om, at BankCo, mens den er under midlertidigt statsligt ejerskab, og AssetCo, […], ikke vil erhverve kapitalandele i andre virksomheder eller fremme de statslige garantiordninger eller det statslige ejerskab ix) et tilsagn om, at AssetCo ikke vil iværksætte nye økonomiske aktiviteter bortset fra de aktiviteter, der er nødvendige for at yde driftsmæssig støtte til BankCo, indtil den driftsmæssige adskillelse er fuldført, […].

2.3. DE STATSLIGE FORANSTALTNINGER, DER VURDERES I DENNE BESLUTNING

(30) NR har modtaget en række støtteforanstaltninger (18): i) BoE-likviditetsfaciliteten, som senere blev overdraget til Finansministeriet (»BoE/HMT-likviditetsfacilitet«) ii) statsgarantien for de af NR’s detailindskud, der ikke er dækket af Det Forenede Kongeriges garantiordning, Financial Stability Compensation Scheme (»FSCS«) iii) statsgarantien for NR’s engrosindskud. Til fordel for NR: iv) anvendelse med tilbagevirkende kraft af et lavere gebyr på BoE/HMT-likviditetsfaciliteten fra og med den 1. april 2008 og den efterfølgende tilbagebetaling til NR af 156,4 mio. GBP efter Kommissionens endelige beslutning (19) v) Finansministeriets tilsagn over for finanstilsynet om, at NR (dvs. dens efterfølgere) vil operere over de tilsynsmæssige kapitalkrav (20). Til fordel for BankCo: vi) efter opdelingen videreførelse af garantierne for detail- og engrosindskud (dvs. de foranstaltninger, der er nævnt i nr. ii) og iii) i betragtning 30) i 2010 for BankCo på ændrede betingelser (21) vii) efter opdelingen rekapitalisering af BankCo på 1,4 mia. GBP, i form af ordinære aktier (22) viii) betinget likviditetsfacilitet på 1,5 mia. GBP. Til fordel for AssetCo: ix) efter opdelingen videreførelse af garantien for engrosindskud (dvs. foranstaltning (iii)) […] (23) x) videreførelse og forhøjelse af BoE/HMT-likviditetsfaciliteten (dvs. foranstaltning i)) med op til 10 mia. GBP til 23 mia. GBP (24) xi) rekapitalisering af AssetCo på op til 1,6 mia. GBP i form af en konvertering af gæld til aktiekapital (25) xii) arbejdskapitalfacilitet på 2,5 mia. GBP (26).

(31) Med hensyn til foranstaltning i)-ii) bemærker Kommissionen, at disse allerede er blevet vurderet af Kommissionen i forbindelse med de tidligere beslutninger, der er vedtaget i denne sag, og blev betragtet som redningsstøtte (27). I forlængelse af redningsforanstaltningerne underrettede Det Forenede Kongerige Kommissionen om yderligere foranstaltninger, som har til formål at muliggøre omstruktureringen af NR, foranstaltning iv)-xii).

(32) Redningsstøtteforanstaltningerne (foranstaltning i)-iii)) vil blive videreført efter opdelingen. De enheder, som de er bestemt til, vil imidlertid være NR’s efterfølgere, og de betingelser, der er knyttet til disse foranstaltninger, vil blive ændret.

(33) Med hensyn til de foranstaltninger, som Det Forenede Kongerige har truffet i forbindelse med omstruktureringen af NR (foranstaltning iv) og v)), vil det gebyr, som NR har betalt for BoE/HMT-likviditetsfaciliteten, blive nedsat med tilbagevirkende kraft. NR vil derfor med tilbagevirkende kraft få tilbagebetalt 156,4 mio. GBP af de gebyrer, der er betalt for BoE/HMT-likviditetsfaciliteten. Denne tilbagebetaling følger af den ændring af gebyrerne, som Det Forenede Kongerige foretog i april 2008. Endvidere har Finansministeriet givet finanstilsynet tilsagn om, at NR vil operere over kapitalkravene, hvorved banken fortsat har mulighed for at operere under de tilsynsmæssige kapitalkrav.

(34) De omstruktureringsforanstaltninger, der er rettet mod BankCo (foranstaltning vi)-viii)), omfatter videreførelsen af garantierne for detail- og engrosindskud […]. Provisionerne og løbetiden i forbindelse med disse garantier vil imidlertid blive ændret i forhold til den godkendte redningsstøtte. For garantien for de detailindskud, der ikke er dækket af Det Forenede Kongeriges garantiordning FSCS, vil BankCo betale en fast provision på [15-70] basispoint. For garantien for engrosindskud vil BankCo betale en provision i overensstemmelse med den britiske kreditgarantiordning (credit guarantee scheme) (28). BankCo vil endvidere modtage en rekapitalisering på 1,2 mia. GBP efter opdelingen i form af ordinære aktier og en betinget likviditetsfacilitet på 2,5 mia. GBP. For den betingede likviditetsfacilitet vil banken betale en månedlig garantiprovision på [80-150] basispoint for den uudnyttede saldo. Såfremt BankCo udnytter faciliteten, betales en engangsprovision på [120-240] basispoint af ethvert udnyttet beløb og en rentesats på 1-måneds LIBOR + [200-600] basispoint af den udnyttede saldo.

(35) AssetCo vil fortsat være omfattet af en garanti for engrosindskud indtil […] (foranstaltning ix)). Der er ikke planlagt ændringer af den provision, som AssetCo skal betale for garantien. AssetCo vil også opnå en forhøjelse af BoE/HMT-likviditetsfaciliteten (foranstaltning x)) med op til 10 mia. GBP (det samlede beløb for faciliteten vil være 23 mia. GBP) sammen med en ændring af betingelserne for faciliteten (LIBOR + [10-60] basispoint i stedet for BoE's basisrente + 150 basispoint + gebyr for faciliteten på 10 basispoint). AssetCo vil også modtage en arbejdskapitalfacilitet på 2,5 mia. GBP (foranstaltning xii)), for hvilken der skal betales 1-måneds LIBOR + [10-60] basispoint, samt potentielt en rekapitalisering på op til 1,6 mia. GBP i form af en konvertering af gæld til aktiekapital (foranstaltning xii)).

(36) Da den omstruktureringsstøtte, der er ydet til NR, består af videreførelsen af foranstaltninger sammen med yderligere foranstaltninger, vurderes de under ét i denne beslutning. Af tabel 3 fremgår både de videreførte og de yderligere foranstaltninger. Tabel 3 Oversigt over støtteforanstaltninger ydet til NR, BankCo og AssetCo Nr Foranstaltningstype beløb vederlag Redning i Bank of England/HMT-likviditetsfaciliteter 25 mia. GBP BoE-rente+150 basispoint+gebyr for facilitet på 10 basispoint ii Garanti for NR’s detailindskud, der ikke er dækket af FSCS maks. 20 mia. GBP (29) [15-70] basispoint af samlet indskudsbeløb iii Garanti for NR’s engrosindskud ca. 10 mia. GBP månedlig provision på [0,5-3] mio. GBP Omstrukturering Northern Rock iv Anvendelse af lavere gebyr på BoE/HMT-likviditetsfacilitet og tilbagebetaling til NR med tilbagevirkende kraft 156,4 mio. GBP ikke oplyst v Finansministeriets tilsagn over for finanstilsynet om, at NR vil operere over kapitalkravene ikke oplyst ikke oplyst BankCo vi Videreførelse af garanti for detailindskud maks. 20 mia. GBP (29) fast provision på [15-70] basispoint Videreførelse af garanti for engrosindskud 1,6 mia. GBP i overensstemmelse med kreditgarantiordningen vii Rekapitalisering af BankCo efter opdelingen 1,4 mia. GBP ordinære aktier viii Betinget likviditetsfacilitet til BankCo 1,5 mia. GBP månedlig garantiprovision på [80-150] basispoint + engangsprovision på [120-240] basispoint af ethvert udnyttet beløb + rentesats på 1-måneds LIBOR + [200-600] basispoint af udnyttet saldo AssetCo ix Videreførelse af garanti for engrosindskud ca. 8,3 mia. GBP månedlig provision på [0,5-3] mio. GBP x Videreførelse og forhøjelse af Bank of England/HMT-likviditetsfacilitet i alt 23 mia. GBP 1-måneds LIBOR + [10-60] basispoint xi Rekapitalisering af AssetCo i et stressscenario (debt-equity swap) 1,6 mia. GBP ordinære aktier xii Arbejdskapitalfacilitet til AssetCo 2,5 mia. GBP 1-måneds LIBOR + [10-60] basispoint

3. BEGRUNDELSE FOR INDLEDNING AF PROCEDUREN

(37) Kommissionen indledte første gang den formelle undersøgelsesprocedure i forbindelse med den oprindelige omstruktureringsplan i denne sag den 2. april 2008. Derefter blev den oprindelige omstruktureringsplan ændret væsentligt af de britiske myndigheder. Som følge heraf var det nødvendigt, at Kommissionen udvidede proceduren til at omfatte den ændrede omstruktureringsplan. Den tvivl, der er givet udtryk for i beslutningen om at indlede proceduren, vedrørte hovedsagelig den oprindelige omstruktureringsplan. Med hensyn til beslutningen om at indlede proceduren vil kun den tvivl, der fortsat er relevant for vurderingen af den ændrede omstruktureringsplan, blive behandlet i afsnit 3.1 i denne beslutning.

3.1. BESLUTNINGEN OM AT INDLEDE PROCEDUREN

(38) I betragtning 91 i beslutningen om at indlede proceduren anførte Kommissionen, at Finansministeriets brev til finanstilsynet, hvorved Finansministeriet bekræftede at ville sikre, at NR ville operere over mindstekapitalkravene, kunne udgøre statsstøtte.

(39) Det fremgår af betragtning 94 i beslutningen om at indlede proceduren, at den planlagte tilbagebetaling med tilbagevirkende kraft af overskydende gebyrer, som Det Forenede Kongerige har opkrævet i perioden mellem den 17. marts 2008 og den endelige beslutning, synes at udgøre yderligere omstruktureringsstøtte.

(40) I betragtning 96 i beslutningen om at indlede proceduren blev der rejst tvivl om, hvorvidt støtten kunne kvantificeres ved at anvende benchmarks som NR’s priser på credit default swaps (CDS) eller renten på kreditfaciliteter, som private banker havde tilbudt NR efter den 17. september 2007, da de allerede tog hensyn til statens redning af banken.

3.2. BESLUTNINGEN OM AT UDVIDE PROCEDUREN

(41) Kommissionen anførte i betragtning 47 og 48 i beslutningen om at udvide proceduren, at opdelingen kunne sammenlignes med en hjælpeforanstaltning for værdiforringede aktiver inden for rammerne af meddelelsen fra Kommissionen om behandlingen af værdiforringede aktiver i Fællesskabets banksektor (30) (»meddelelsen om værdiforringede aktiver«). Den anmodede derfor de britiske myndigheder om at fremlægge oplysninger om dette spørgsmål.

(42) I betragtning 58 i beslutningen om at udvide proceduren bemærkede Kommissionen med tilfredshed, at BankCo synes at blive en rentabel bank på grundlag af de foranstaltninger, som Det Forenede Kongerige havde foreslået, og ikke risikerer at opleve de samme likviditetsproblemer som NR. Kommissionen bemærkede imidlertid også, at der ikke var forelagt en forretningsplan, der viser, hvordan BankCo vil blive en rentabel enhed på mellemlang og lang sigt, og at BankCo's rentabilitet derfor ikke kunne påvises.

(43) Kommissionen bemærkede i betragtning 59 og 58 i beslutningen om at udvide proceduren, at den støtte, der ville blive ydet til BankCo, var af en sådan type og et sådant omfang, at den ville frigøre BankCo for alle de risikobehæftede lån, som NR havde ydet tidligere, og for forpligtelsen til at tilbagebetale det statslige lån, mens banken samtidig ville modtage aktiver af god kvalitet og et betydeligt kontantbeløb. Endvidere bemærkede Kommissionen, at de britiske myndigheder accepterede fuldt ud at finansiere AssetCo's tab, hvis realkreditlån værdiansættes til bogføringsværdien i stedet for den reelle økonomiske værdi. Kommissionen gav derfor udtryk for alvorlig tvivl om, hvorvidt støtten var begrænset til et minimum.

(44) Med hensyn til NR’s eget bidrag gav Kommissionen i betragtning 60 i beslutningen om at udvide proceduren udtryk for tvivl om, hvorvidt det ville være tilstrækkeligt, da nogle af de foranstaltninger i den første omstruktureringsplan, der kunne betragtes som eget bidrag, blev opgivet i den ændrede omstruktureringsplan, navnlig den aktive hypotekindløsningspolitik og loftet for nyudlån.

(45) I betragtning 62 i beslutningen om at udvide proceduren rejste Kommissionen tvivl om, hvorvidt den finansiering, som BankCo vil råde over efter opdelingen af NR, vil gøre det muligt for banken at fortrænge konkurrenterne på markedet for realkreditlån, hvilket skaber negative afsmitningseffekter.

(46) Vedrørende foranstaltninger, der begrænser konkurrencefordrejningen, gav Kommissionen i betragtning 63-66 i beslutningen om at udvide proceduren udtryk for alvorligt tvivl om, hvorvidt de foreslåede foranstaltninger var tilstrækkelige. For det første bemærkede Kommissionen, at BankCo efter opdelingen af NR vil fremstå som en meget stærk og konkurrencedygtig bank, da den er frigjort for byrden i forbindelse med de risikobehæftede lån, som NR havde ydet tidligere. Kommissionen tvivlede derfor på, om den omstændighed, at BankCo vil være en bank med en lille balancesum, vil opveje konkurrencefordrejningen.

(47) Endvidere bemærkede Kommissionen, at det under hensyntagen til det store støttebeløb, som NR modtog, var usikkert, om der kunne gennemføres tilstrækkelige foranstaltninger til at forhindre konkurrencefordrejninger uden at bringe NR’s rentabilitet i fare. Den bemærkede endelig, at nogle af de foranstaltninger, der skulle begrænse konkurrencefordrejningen, var blevet ændret eller opgivet.

4. BEMÆRKNINGER FRA INTERESSEREDE PARTER

(48) Kommissionen modtog bemærkninger fra tredjeparter efter offentliggørelsen af beslutningen om at indlede proceduren og beslutningen om at udvide proceduren.

(49) Med hensyn til beslutningen om at indlede proceduren modtog Kommissionen bemærkninger fra Unite the Union, Building Societies Association (»BSA«), SRM Global Master Fund LP, Alliance & Leicester Building Society, British Banking Association, Jim Cousins (britisk parlamentsmedlem), Doug Henderson (britisk parlamentsmedlem) og myndighederne i Newcastle. Selv om disse bemærkninger ikke vedrører den ændrede omstruktureringsplan, som beslutningen om at udvide proceduren vedrørte, kan de være relevante i den bredere sammenhæng, som denne sag indgår i, og vil kort blive behandlet i afsnit 4.1 i denne beslutning, for så vidt de er af generel karakter.

(50) Bemærkninger fra tredjeparter til beslutningen om at udvide proceduren blev modtaget fra Leeds Building Society, BSA og en britisk statsborger.

4.1. BESLUTNINGEN OM AT INDLEDE PROCEDUREN

(51) De bemærkninger, der blev modtaget fra tredjeparter til beslutningen om at indlede proceduren, havde navnlig fokus på de konkurrencefordrejninger, der var forårsaget af garantierne for NR’s detail- og engrosindskud. Forhøjelsen af NR’s detailindlånsbase i de første måneder af 2008 gav navnlig anledning til betænkelighed, da ifølge tredjeparter tilbød høje opsparingsrenter samtidig med, at banken havde en statsgaranti, hvorved NR’s konkurrenter blev stillet dårligere i konkurrence. Tredjepartnerne bemærkede, at de konkurrencemæssige rammer syntes at imødekomme nogle af deres betænkeligheder. Andre bemærkninger vedrørte betydningen af NR som en stor arbejdsgiver i det nordøstlige England og den erstatning, som NR’s aktionærer bør modtage som følge af den nationalisering, som Det Forenede Kongerige har foretaget.

4.2. BESLUTNINGEN OM AT UDVIDE PROCEDUREN

(52) I sine bemærkninger udtrykte Leeds Building Society betænkelighed over den konkurrencefordrejning, der potentielt forårsages af NR, og understregede, at NR’s eget bidrag efter foreningens opfattelse er utilstrækkeligt, og at de konkurrencemæssige rammer, der er indført, kun i begrænset omfang forhindrer konkurrencefordrejning fra NR’s side. Foreningen er også af den opfattelse, at BankCo's lille balancesum efter opdelingen ikke vil opveje konkurrencefordrejninger, da BankCo ikke behøver at absorbere de tab, der er forårsaget af NR’s risikobehæftede lån tidligere, og vil have adgang til fordelene i forbindelse med AssetCo's balancesum.

(53) BSA fremsendte detaljerede bemærkninger. Efter BSA's opfattelse er det særdeles sandsynligt, at BankCo bliver en rentabel bank på mellemlang og lang sigt, da banken vil stå stærkt på det britiske realkreditmarked efter opdelingen med begrænsede misligholdte lån og mange midler til at tegne nye lån. BSA understregede forskellen mellem byggesparekasser og banker (begrænsninger for finansierings- og udlånsaktiviteter for byggesparekasser, som banker ikke har). BSA anførte desuden, at de konkurrencemæssige rammer formentlig ikke vil være tilstrækkeligt effektive til at forhindre konkurrencefordrejninger. Endvidere stillede BSA forslag vedrørende mulige foranstaltninger, der kan begrænse konkurrencefordrejningen: i) BankCo bør betale et vederlag for den beskyttelse, der er opnået som følge af etableringen af AssetCo; alternativt bør BankCo's oprindelige udlån have lignende kendetegn som en gennemsnitlig konkurrents udlån ii) statsgarantierne for detail- og engrosindskud bør fjernes snarest muligt; alternativt bør BankCo betale en pris svarende til den pris, andre banker betaler, når de udnytter den statslige kreditgarantiordning iii) hvis de foranstaltninger, der er foreslået i nr. i) og ii), ikke kan gennemføres, kan en mere direkte kontrol med BankCo's aktiviteter være nødvendig iv) BankCo bør foretage en betydelig andel af sine nyudlån i segmenter af realkreditmarkedet, hvor private långivere ikke for øjeblikket driver udlånsvirksomhed (f.eks. høje belåningsgrader eller specifikt til førstegangskøbere) v) på områder af realkreditmarkedet, hvor BankCo konkurrerer med private långivere bør dens priskonkurrenceevne begrænses, eventuelt ved ikke at optræde på Moneyfacts’ »best buy«-lister over realkreditlån, dvs. ikke være blandt top 5 over långivere vi) indtil den garanti, der dækker detailindskud, er fjernet, bør BankCo ikke optræde blandt top 5 over opsparingskonti på Moneyfacts’ »best buy«-lister.

(54) Endelig vedrørte den britiske statsborgers bemærkninger betalingen af kuponer på efterstillede gældsinstrumenter udstedt af NR og de følger, som en suspension af disse betalinger vil have for personer, som er i besiddelse af disse instrumenter.

5. BEMÆRKNINGER FRA DET FORENEDE KONGERIGE

(55) De bemærkninger fra tredjeparter til beslutningen om at indlede proceduren, der er beskrevet i denne beslutning, vedrører kun spørgsmål, som kan være relevante for vurderingen af den ændrede omstruktureringsplan. De bemærkninger fra Det Forenede Kongerige til beslutningen om at indlede proceduren, der er anført i afsnit 5.1, vil derfor også blive begrænset til disse spørgsmål.

5.1. DET FORENEDE KONGERIGES BEMÆRKNINGER TIL DEN TVIVL, DER ER GIVET UDTRYK FOR I BESLUTNINGEN OM AT INDLEDE PROCEDUREN

(56) Med hensyn til den tvivl, der er givet udtryk for i betragtning 91 i beslutningen om at indlede proceduren, har de britiske myndigheder gjort gældende, at […]. Foranstaltningen kan derfor ikke karakteriseret som støtte. Selv hvis det var tilfældet, kunne den ikke beskrives som ubegrænset.

(57) Med hensyn til betragtning 94 i beslutningen om at indlede proceduren har de britiske myndigheder ikke bestridt, at de nye lånerente- og gebyrordninger med tilbagevirkende kraft til den 1. april 2008 — efter godkendelsen af statsstøtten — vil udgøre yderligere omstruktureringsstøtte. De har imidlertid anført, at det er det minimum, der er nødvendigt for at sikre, at NR fortsat opfylder de tilsynsmæssige kapitalkrav.

(58) Med hensyn til den tvivl, der er givet udtryk for i betragtning 96 i beslutningen om at indlede proceduren, har Det Forenede Kongerige først gjort gældende, at det ville være kunstigt at betragte støttebeløbet som den fulde værdi af de statslige likviditetsfaciliteter og af de beløb, der er dækket af statsgarantierne. NR ejer således fortsat aktiver af høj kvalitet, og den sikkerhed af god kvalitet, der skulle stilles til fordel for staten på det tidspunkt, hvor likviditetsfaciliteten og garantiordningerne blev stillet til rådighed, bør tages i betragtning. Det Forenede Kongerige er af den opfattelse, at den metode, der er mindst kunstig, er at kvantificere foranstaltningerne ved at anvende benchmarks såsom fremlagte finansieringsforslag, CDS-priser og -spreads på efterstillet gæld. I yderste tilfælde kunne støttens omfang beregnes ved at anvende Kommissionens officielle referencesats, som trådte i kraft den 1. juli 2008.

5.2. DET FORENEDE KONGERIGES BEMÆRKNINGER TIL DEN TVIVL, DER ER GIVET UDTRYK FOR I BESLUTNINGEN OM AT UDVIDE PROCEDUREN

(59) Med hensyn til anvendelsen af meddelelsen om værdiforringede aktiver på opdelingen har de britiske myndigheder anført, at de ikke kan acceptere Kommissionens analyse af følgende grunde. For det første er NR fuldt ud statsejet, og Det Forenede Kongerige kan derfor i modsætning til andre tilfælde, hvor staten overtager tabene på værdiforringede aktiver fra en privatejet bank enten ved at købe eller garantere for dem, ikke købe de værdiforringede aktiver, da staten allerede ejer dem. For det andet er de britiske myndigheder af den opfattelse, at meddelelsen om værdiforringede aktiver primært har til formål at afhjælpe situationer, hvor der er betydelig usikkerhed med hensyn til bankers eksponering for komplekse og uigennemsigtige værdiforringede aktiver. NR's realkreditprodukter, realkreditobligationer og statslige aktiver falder ifølge Det Forenede Kongerige ikke ind under denne kategori. Endelig har de britiske myndigheder gjort gældende, at meddelelsen om værdiforringede aktiver har fokus på princippet om byrdefordeling, hvor banken primært bærer noget af det første tab. I NR's tilfælde er dette ikke muligt, da staten allerede ejer alle aktiverne inden opdelingen.

(60) De britiske myndigheder har anført i deres bemærkninger, at de har givet Kommissionen oplysninger, som påviser BankCo's rentabilitet i den forretningsplan, der blev forelagt Kommissionen den 10. juni 2009 (31). I forretningsplanen er BankCo's rentabilitet blevet stresstestet i forhold til et alvorligt recessionsscenario (stigning i arbejdsløsheden til 3,6 mio. i 2011 og fald i huspriserne til 50 % af deres maksimalværdi). Stresstesten viser, at BankCo er rentabel selv i et alvorligt recessionsscenario.

(61) Med hensyn til Kommissionens tvivl om, hvorvidt den støtte, der er ydet til NR, er begrænset til et minimum, har Det Forenede Kongerige anfægtet, at den ændrede omstruktureringsplan skaber en særdeles konkurrencedygtig ny bank. Det Forenede Kongerige har understreget, at BankCo's kapitalstruktur og finansiering er blevet udformet omhyggeligt, således at banken kan være rentabel selv i et stressscenario.

(62) Ifølge Det Forenede Kongerige er det ikke korrekt, at staten vil acceptere at finansiere og bære AssetCo's tab fuldt ud. Det Forenede Kongerige har understreget, at staten ikke har givet nogen garanti i forbindelse med AssetCo's aktiver. De britiske myndigheder har imidlertid anført, at, […], kan der være behov for yderligere støtte […].

(63) Med hensyn til NR's eget bidrag til omstruktureringen har de britiske myndigheder peget på, at udlånslofterne og den aktive hypotekindløsningspolitik i den oprindelige omstruktureringsplan skulle udgøre kompenserende foranstaltninger i stedet for et eget bidrag. Med hensyn til loftet for realkreditlån har Det Forenede Kongerige gjort gældende, at der er kapacitetsbegrænsninger på det britiske realkreditmarked som følge af den finansielle og økonomiske krise, og at den påtænke forhøjelse af BankCo's udlån er begrænset og ikke har negative virkninger for konkurrenterne. Med hensyn til det aktive hypotekindløsningsprogram forværrede det det knappe udbud af realkreditlån på det britiske marked (tegnede sig for 40 % af faldet i nyudlån). Det Forenede Kongerige er af den opfattelse, at NR har bidraget til omstruktureringen på grundlag af salget af sin HERM-portefølje (Home Equity Release Mortgage) for ca. 2,2 mia. GBP, de tab, som banken har afholdt i forbindelse med omstruktureringen, og […].

(64) Det Forenede Kongerige har anført i sine bemærkninger, at det er opfattelsen, at den øgede långivning, der er fastsat for BankCo, formentlig ikke vil have virkninger for realkreditmarkedet eller BankCo's konkurrenter, da kapaciteten er begrænset på markedet. Forhøjelsen af BankCo's udlånskapacitet vil imødegå disse problemer en smule, men vil efterlade tilstrækkelig efterspørgsel til andre. Det Forenede Kongerige finder det også usandsynligt, at BankCo vil øge sine udlån hurtigt efter opdelingen og sin udtræden af det midlertidige statslige ejerskab, da banken stadig vil skulle opnå de nødvendige midler til at finansiere nyudlånene. Endelig har Det Forenede Kongerige bemærket, at BankCo ikke vil have privilegeret adgang til den kundekreds, der er tilbage i AssetCo.

(65) Med hensyn til støttebeløbet kan Det Forenede Kongerige ikke acceptere Kommissionens påstand om, at dette kan fastlægges ved at trække markedsværdien af AssetCo's aktiver fra bogføringsværdien heraf. En sådan metode vil efter Det Forenede Kongeriges opfattelse overvurdere ethvert støttebeløb, der er ydet til BankCo. Det Forenede Kongerige mener, at der bør sondres mellem støtte ydet til BankCo og til AssetCo, og at støtte til AssetCo ikke nødvendigvis kommer BankCo til gode. Støttebeløbet til BankCo bør afspejle BankCo's konkurrencemæssige betydning for konkurrenterne, noget, som ikke afspejles i den af Kommissionen foreslåede metode.

(66) Med hensyn til AssetCo er den metode, som Kommissionen har fremlagt, ifølge Det Forenede Kongerige baseret på den antagelse, at Det Forenede Kongerige vil dække forskellen mellem aktivernes bogføringsværdi og markedsværdi. Dette er ikke korrekt, da Det Forenede Kongeriges garantier dækker forskellen mellem slutværdien af AssetCo's aktiver og bogføringsværdiens af dens passiver (dvs. hvis aktiverne ikke indbringer nok til at dække alle passiverne vil Det Forenede Kongerige dække forskellen).

(67) Ifølge Det Forenede Kongerige er den korrekte metode til at anslå det støttebeløb, der er ydet til BankCo, summen af bogføringsværdien af eventuelle direkte kapitalindskud plus værdien af eventuelle løbende garantier under hensyntagen til de provisioner, der betales for dem, plus værdien af BankCo's fordel ved realkreditlån af høj kvalitet plus merværdien for BankCo af overtagelsen af NR's detailindskud.

(68) Støttebeløbet til AssetCo er ifølge Det Forenede Kongerige forskellen mellem den samlede værdi af den støtte, der er ydet til NR, minus den støtte, der er ydet til BankCo via AssetCo.

5.3. DET FORENEDE KONGERIGES KOMMENTARER TIL DE INTERESSEREDE PARTERS BEMÆRKNINGER I BESLUTNINGEN OM AT INDLEDE PROCEDUREN

(69) Med hensyn til tredjeparters betænkeligheder vedrørende forhøjelsen af detailindskud har Det Forenede Kongerige fremsat følgende bemærkninger.

(70) Ifølge Det Forenede Kongerige tages der i bemærkningerne fra tredjeparter om prissætningen af opsparingsprodukter ikke hensyn til NR's opbrugte detailindlånsbase efter bankkrisen i september 2007. For at stabilisere NR's balancesum bør banken have mulighed for at opbygge sin detailindlånsbase. Det Forenede Kongerige har understreget, at der er indført et loft på 1,5 % for NR's andel på det britiske marked for detailindskud. Dette loft vil forhindre en alt for aggressiv prissætning fra NR's side og samtidig begrænse den virkning, som NR vil have på indlånsmarkedet. Det Forenede Kongerige har endvidere anført, at NR ikke har anlagt en aggressiv prissætningsstrategi i forbindelse med sine detailindskudsprodukter, hvilket fremgår af, at NR ikke har rangeret blandt top 3 på Moneyfacts’ lister over opsparingskonti, efter at de konkurrencemæssige rammer blev indført.

(71) Endvidere har Det Forenede Kongerige gjort gældende, at fastsættelsen af eventuelle yderligere begrænsninger for prissætningen af NR's opsparingsprodukter vil forhindre banken i at opnå den nødvendige finansiering til at dække planlagte nyudlån. Det vil også bringe NR's evne til at indfri sine forpligtelser under det midlertidige statslige ejerskab i fare og forhindre NR i at reagere på begivenheder, som vil indvirke negativt på bankens finansieringsposition.

(72) Med hensyn til de konkurrencemæssige rammer, der har været indført siden den 31. marts 2008, har de britiske myndigheder anført, at de adfærdsmæssige krav i rammerne i tilstrækkelig grad begrænser NR med hensyn til den måde, hvorpå banken konkurrerer på de britiske markeder.

5.4. DET FORENEDE KONGERIGES KOMMENTARER TIL DE INTERESSEREDE PARTERS BEMÆRKNINGER I BESLUTNINGEN OM AT UDVIDE PROCEDUREN

(73) For at imødekomme de betænkeligheder, som Kommissionen havde givet udtryk for i beslutningen om at udvide proceduren, og bemærkningerne fra tredjeparter har de britiske myndigheder ændret den ændrede omstruktureringsplan. Disse ændringer er anført mere detaljeret i afsnit 2.2 i denne beslutning (betragtning 27, 28 og 29).

6. VURDERING

6.1. FOREKOMST AF STØTTE

(74) Kommissionen skal vurdere, om de foranstaltninger, der er indført eller ændret i forbindelse med den ændrede omstruktureringsplan, udgør statsstøtte. I henhold til EF-traktatens artikel 87, stk. 1, er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med fællesmarkedet i det omfang, den påvirker samhandelen mellem medlemsstaterne.

(75) Med hensyn til de foranstaltninger, som Kommissionen allerede har godkendt som redningsstøtte i sine to tidligere beslutninger i forbindelse med denne sag (dvs. foranstaltning i), ii) og iii), der er nævnt i betragtning 30, garantierne for detail- og engrosindskud og BoE/HMT-likviditetsfaciliteten), har Kommissionen allerede konkluderet, at disse foranstaltninger udgør statsstøtte til fordel for NR. Kommissionen bemærker endvidere, at BankCo skal have adgang til de ordninger, som Det Forenede Kongerige har indført for banker under finanskrisen, og som Kommissionen allerede har godkendt, for så vidt som disse ordninger stadig er i kraft efter opdelingen (32).

(76) De foranstaltninger, der skal vurderes i denne beslutning for at afgøre, om de udgør statsstøtte, er allerede blevet beskrevet i betragtning 30 i denne beslutning. De relevante foranstaltninger er med hensyn til NR foranstaltning iv) og v), med hensyn til BankCo foranstaltning vi), vii) og viii) og med hensyn til AssetCo foranstaltning ix)-xii).

(77) Alle disse foranstaltninger finansieres ved hjælp af statsmidler, da foranstaltningerne består af statslige lån, tilskud og garantier finansieret af staten (33).

(78) Kommissionen skal også vurdere, om foranstaltningerne giver støttemodtageren eller støttemodtagerne en selektiv fordel. De pågældende foranstaltninger er selektive, da de kun kommer NR, BankCo og AssetCo til gode.

(79) Foranstaltningerne indebærer en fordel for NR’s økonomiske aktivitet, som den udøves af banken indtil opdelingen og dens efterfølgere BankCo og AssetCo derefter.

(80) NR vil drage fordel af anvendelsen med tilbagevirkende kraft af de lavere gebyrer for BoE/HMT-likviditetsfaciliteten og den efterfølgende tilbagebetaling af 156,4 mio. GBP til NR efter Kommissionens godkendelse (foranstaltning iv)). Dette giver NR en fordel, da disse gebyrer ligger under markedsprisen.

(81) NR drager også betydelige fordele af Finansministeriets tilsagn over for finanstilsynet om, at banken vil operere over kapitalkravene (foranstaltning v)), da finanstilsynet som et resultat heraf 1) ikke krævede, at NR blev rekapitaliseret efter nationaliseringen, 2) tillod NR at lade Tier 2-kapital indgå i dens lovbestemte kapitalgrundlag i juni 2008 og 3) efterfølgende har tilladt NR at operere under de tilsynsmæssige kapitalkrav fra og med juli 2009 og indtil opdelingen.

(82) Med hensyn til foranstaltningerne til fordel for BankCo har Kommissionen allerede konkluderet, at garantien for detailindskud (foranstaltning (vi)) giver modtageren, i dette tilfælde BankCo, en fordel, når den godkendes som redningsstøtte til NR. Selv om garantien vil blive ophævet […], har BankCo stadig en fordel i den periode, hvor garantien fortsat er i kraft. Ændringen af den provision, som BankCo skal betale, er ikke i overensstemmelse med markedsvilkårene. I denne henseende ligger NR's CDS-spread betydeligt over 50 basispoint. Det må derfor konkluderes, at foranstaltningen giver BankCo en fordel.

(83) Med hensyn til videreførelsen af garantien for engrosindskud for BankCo efter opdelingen indtil den 31. december 2010 (foranstaltning vi)) har Kommissionen allerede konkluderet, at den udgjorde en fordel, da den godkendte den som redningsstøtte til NR. Med hensyn til ændringerne af provisionen vil BankCo efter opdelingen betale et vederlag svarende til det vederlag, som andre banker betaler i forbindelse med den britiske kreditgarantiordning. Da det vederlag, som Kommissionen har accepteret i forbindelse med kreditgarantiordningen, ligger under markedsprisen (men er i overensstemmelse med Den Europæiske Centralbanks henstillinger), giver dette BankCo en fordel.

(84) Endvidere giver kapitalindskuddet på 1,4 mia. GBP i BankCo i form af ordinære aktier (foranstaltning vii)) banken en fordel, da BankCo ikke kunne påbegynde sine aktiviteter uden denne kapital.

(85) Den betingede likviditetsfacilitet på 1,5 mia. GBP, som blev ydet til BankCo (foranstaltning viii)), indebærer en fordel, da den vil give BankCo endnu en kilde til likviditet, som ikke er tilgængelig for andre banker. Den betingede likviditetsfacilitet har til formål at give BankCo tilstrækkelige finansieringskilder, indtil banken sælges af Det Forenede Kongerige, eller der identificeres andre finansieringsmuligheder.

(86) Med hensyn til AssetCo konkluderede Kommissionen i beslutningen om at indlede proceduren og beslutningen om at udvide proceduren, at garantien for engrosindskud (foranstaltning ix)) udgør statsstøtte. Udvidelsen af garantien for engrosindskud […] giver derfor AssetCo en yderligere fordel.

(87) Kommissionen har allerede konkluderet i sine tidligere beslutninger (34), at BoE/HMT-likviditetsfaciliteten udgjorde statsstøtte. Denne konklusion gælder også i den nye situation med en forhøjelse af den statslige långivning til AssetCo med op til 10 mia. GBP og forlængelsen af løbetiden heraf til efter 2020 (foranstaltning x)). Med hensyn til det vederlag, der betales for faciliteten, vil AssetCo betale et lavere vederlag herfor (LIBOR + [10-60] basispoint i forhold til tidligere BoE's basisrente + 150 basispoint + gebyr for facilitet på 10 basispoint), hvilket ligger under markedsprisen og derfor giver AssetCo en fordel. Desuden vil BankCo få fordel af forhøjelsen af BoE/HMT-likviditetsfaciliteten, da en betydelig del af forhøjelsen vil blive overført fra AssetCo til BankCo som likvide midler.

(88) Det påtænkte kapitalindskud i AssetCo på 1,6 mia. GBP (foranstaltning xi)) i form af en konvertering af gæld til aktiekapital giver AssetCo en fordel.

(89) Endvidere vil arbejdskapitalfaciliteten på 2,5 mia. GBP (foranstaltning (xii)) indebære en fordel for AssetCo, da banken vil have tilstrækkelig likviditet […] til at opfylde sine forpligtelser, efterhånden som de forfalder. AssetCo vil betale 1-måneds LIBOR + [10-60] basispoint for denne facilitet, hvilket ligger langt under markedssatsen, da AssetCo er en bank med næsten ingen kapital.

(90) Endelig finder det markedsøkonomiske investorprincip ikke anvendelse på disse foranstaltninger, da de følger efter en lang række redningsstøtteforanstaltninger til fordel for NR. Hvis det fandt anvendelse, ville det desuden ikke være opfyldt, da ingen markedsøkonomisk investor ville træffe alle disse foranstaltninger for at lette opdelingen af BankCo og […] AssetCo. Ingen markedsøkonomisk aktør i en lignende situation som staten havde været i stand til at opretholde denne (NR’s) økonomiske virksomhed uden at gennemføre en betydelig kapitalforhøjelse (finanstilsynet lempede kun sine normale kapitalkrav, fordi staten forpligtede sig til at stille kapital til rådighed). Under hensyntagen til situationen på markederne ville det ikke være muligt for en markedsaktør at opnå en sådan finansiering. Dette bekræftes af de tilbud om at købe NR, der blev indgivet af både Virgin og NR's ledelse i februar 2008, og som er beskrevet mere detaljeret i beslutningen om at indlede proceduren. Begge tilbud var baseret på videreførelsen af statsstøtteforanstaltninger, hvilket viser, at ingen privat investor havde været rede til at købe NR uden statsstøtte.

(91) Det konkluderes også, at foranstaltning iv)-xii) i betragtning 30 kan fordreje konkurrencen og påvirke samhandelen mellem medlemsstaterne.

(92) Foranstaltningerne giver mulighed for […] af visse af NR's aktiver, der placeres i AssetCo, hvilket er en betingelse, der er nødvendig for oprettelsen af BankCo og gennemførelsen af bankens forretningsplan. BankCo vil som NR's efterfølger være i stand til at videreføre NR's aktiviteter uden at skulle påtage sig byrden i form af mulige værdiforringelser i forbindelse med aktiver af lavere kvalitet, da sidstnævnte forbliver på AssetCo's balance. Som er resultat heraf har BankCo en fordel i forhold til sine konkurrenter, der er stillet over for værdiforringelser i forbindelse med aktiver af lavere kvalitet, som de er nødt til at absorbere, hvilket begrænser den kapital, der er til rådighed til nyudlån. I modsætning hertil bliver BankCo's kapitalgrundlag ikke reduceret som følge af disse værdiforringelser og den faldende værdi af dens realkreditportefølje. Dette er en fordel i betragtning af de nuværende høje låneomkostninger på finansmarkederne. Desuden vil BankCo have mange likvide midler til at finansiere nyudlån. Det konkluderes derfor, at foranstaltning iv)-xii) i betragtning 30 fører til konkurrencefordrejning.

(93) BankCo vil også være en bank, der bl.a. konkurrerer på det britiske marked for detailindskud og det britiske marked for realkreditlån. På disse to markeder er nogle konkurrenter datterselskaber af udenlandske banker. Foranstaltningerne kan derfor påvirke samhandelen mellem medlemsstaterne.

(94) Kommissionen bemærker, at Det Forenede Kongerige påtænker at indføre nye og ændre eksisterende støtteforanstaltninger. Disse foranstaltninger vil gøre det muligt at opdele NR i to retlige enheder, BankCo og AssetCo. Uden støtten til AssetCo ville det ikke være muligt at overføre NR's låneportefølje til den. Som følge af støtten til AssetCo er BankCo i stand til at videreføre NR's økonomiske aktivitet, idet banken er fritaget for byrden i forbindelse med hovedparten af NR's låneportefølje, som vil forblive i AssetCo. Desuden vil den modtage et stort kontantbeløb fra AssetCo (som denne har modtaget fra staten). BankCo kan derfor betragtes som modtageren af alle de statslige foranstaltninger, herunder foranstaltningerne til fordel for AssetCo.

(95) I henhold til den ændrede omstruktureringsplan vil AssetCo kun gennemføre begrænset udlånsvirksomhed i overensstemmelse med eksisterende kontraktlige forpligtelser, hvorved de situationer, hvor banken konkurrerer med andre banker, reduceres til et minimum. Tilladelsen til at drive bankvirksomhed vil blive inddraget efter opdelingen, hvorefter virksomheden vil blive videreført på grundlag af en tilladelse til at drive realkreditvirksomhed. Dette vil gøre det muligt for AssetCo at operere under lavere tilsynsmæssige kapitalkrav (1 %) i forhold til banker. Ifølge de britiske myndigheder vil AssetCo kun realisere sine aktiver, efterhånden som de forfalder, eller ved at sælge dem på markedet. AssetCo vil anvende provenuet af dette salg til at tilbagebetale sin gæld, efterhånden som den forfalder, og finansiere sine løbende driftsomkostninger samt eventuelle opretholdte forpligtelser fra tidligere.

(96) For at lette […] vil AssetCo gennemføre økonomiske aktiviteter såsom salget af sine aktiver og gældsforvaltning i forbindelse med sin portefølje. Endvidere vil […] i en periode (senest indtil udgangen af 2010) udføre tjenesteydelser for […]. Dette er nødvendigt, da […] efter opdelingen vil mangle visse driftsmæssige funktioner, som forbliver hos […], såsom servicering af realkreditlån (efter gennemførelsen), gældsforvaltning og it-infrastruktur og -support. Disse tjenesteydelser vil blive udført af […] for […] på et kommercielt grundlag (dvs. […] vil betale et vederlag til […]) og på armslængdevilkår. […] Det konkluderes derfor, at AssetCo fortsat vil gennemføre en række begrænsede økonomiske aktiviteter efter opdelingen og derfor skal betragtes som modtager af støtteforanstaltningerne.

(97) Med hensyn til NR har NR forud for den påtænkte opdeling været i stand til at fortsætte sin virksomhed ved hjælp af garantier for sine detail- og engrosindskud, en statslig likviditetsfacilitet og tilsagnet fra de britiske myndigheder til finanstilsynet om, at de vil sikre, at NR vil operere over de tilsynsmæssige kapitalkrav. Dette tilsagn fra Det Forenede Kongerige har gjort det muligt for NR midlertidigt at operere under de tilsynsmæssige krav indtil opdelingen. NR er derfor modtageren af disse foranstaltninger. Som anført i betragtning 92 vil NR's økonomiske aktiviteter blive videreført af BankCo.

(98) På baggrund af ovenstående konkluderes det, at foranstaltning iv)-xii) i betragtning 30 udgør statsstøtte.

6.2. STØTTEBELØB

(99) Med hensyn til støttebeløbet har de britiske myndigheder i deres svar på beslutningen om at indlede proceduren og beslutningen om at udvide proceduren fremsat en række forslag til, hvordan støttebeløbet bør beregnes. Med hensyn til Forenede Kongeriges forslag vedrørende støttebeløbet i beslutningen om at indlede proceduren bemærker Kommissionen, at disse bemærkninger til dels er baseret på støtteforanstaltningerne i den oprindelige omstruktureringsplan. I de forslag, som Det Forenede Kongerige har fremsat, herunder anvendelsen af CDS-spreads og spreads på efterstillet gæld, tager heller ikke hensyn til, at disse spreads allerede tager hensyn til den statsstøtte, der er ydet til NR, og dens senere nationalisering. Disse spreads afspejler derfor ikke den risiko, der er forbundet med NR, uden den betydelige statsstøtte.

(100) Med hensyn til Det Forenede Kongeriges forslag til beregningen af støttebeløbet i svaret på beslutningen om at udvide proceduren bemærker Kommissionen, at disse forslag ikke synes at tage hensyn til den aktuelle situation på finansmarkederne.

(101) I den forbindelse har ingen af parterne bestridt, at NR og dens efterfølgere har modtaget og vil modtage en meget betydeligt støttebeløb, som afspejler behovet for en gennemgribende omstrukturering, og som berettiger en meget betydelig mindskelse af bankens tilstedeværelse på markedet.

6.3. STØTTENS FORENELIGHED

6.3.1. RETSGRUNDLAG FOR VURDERING AF FORENELIGHEDEN

(102) Som anført i beslutningen om at udvide proceduren (afsnit 4.2.1) anvendte Kommissionen ikke EF-traktatens artikel 87, stk. 3, litra b), i beslutningen af 5. december 2007 med hensyn til den redningsstøtte, der var ydet til NR (35), eller i beslutningen om at indlede proceduren. Den støtte, der blev ydet på daværende tidspunkt, syntes således ikke at afhjælpe en forstyrrelse i en hel medlemsstat, men tog i stedet specifikt sigte på at løse individuelle problemer, der var specifikke for NR's situation (36). Under disse omstændigheder og i overensstemmelse med retspraksis (37) konkluderede Kommissionen, at EF-traktatens artikel 87, stk. 3, litra b), ikke fandt anvendelse.

(103) Siden da har Kommissionen imidlertid anerkendt, at den globale finanskrise kan skabe en alvorlig forstyrrelse i en medlemsstats økonomi, og at foranstaltninger, der støtter banker, er egnede til at afhjælpe denne forstyrrelse, i sin »meddelelse om statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise« (38) (»bankmeddelelsen«), sin »meddelelse om rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger« (39) (»rekapitaliseringsmeddelelsen«), meddelelsen om værdiforringede aktiver og sin »meddelelse om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne« (»omstruktureringsmeddelelsen«) (40). Med hensyn til Det Forenede Kongerige blev dette bekræftet i Kommissionens forskellige godkendelser af de foranstaltninger, som Det Forenede Kongerige har truffet til at afhjælpe finanskrisen (41) Som anført i beslutningen om at udvide proceduren bør retsgrundlaget for vurderingen af støtteforanstaltningerne derfor være EF-traktatens artikel 87, stk. 3, litra b).

6.3.2. VURDERING AF FORENELIGHEDEN

(104) Kommissionen har fastslået, at NR, BankCo og AssetCo vil drage fordel af en række statsstøtteforanstaltninger. Disse foranstaltninger er af forskellig art. Opdelingen af NR kan sammenlignes med en hjælpeforanstaltning for værdiforringede aktiver, mens kapitalindskuddene er rekapitaliseringer. Inden vurderingen af den endelige omstruktureringsplan, som Det Forenede Kongerige har forelagt, og hvori disse foranstaltninger indgår, vil Kommissionen først vurdere opdelingen af NR på grundlag af meddelelsen om værdiforringede aktiver og rekapitaliseringerne på grundlag af rekapitaliseringsmeddelelsen med henblik på at fastslå, om de er i overensstemmelse med disse meddelelser.

(105) I beslutningen om at udvide proceduren anførte Kommissionen, at opdelingen af NR kunne betragtes som en form for hjælpeforanstaltninger for værdiforringede aktiver, der er til fordel for de af NR's økonomiske aktiviteter, der forbliver på markedet via BankCo. Det Forenede Kongerige fremsatte en række betragtninger i denne henseende i sine bemærkninger til beslutningen om at udvide proceduren. De britiske myndigheder understregede navnlig, at NR er blevet nationaliseret 100 %, at opdelingsplanen først blev udarbejdet i en senere fase, og at aktiverne var statsejede forud for opdelingen. Disse omstændigheder er imidlertid ikke til hinder for at anvende meddelelsen om værdiforringede aktiver, da de støtteforanstaltninger, som Det Forenede Kongerige har truffet, er resulteret i oprettelsen af en bank (BankCo), som er frigjort for sin forgængers (NR) værdiforringede aktiver.

(106) De særlige betingelser for overtagelse af værdiforringede aktiver er fastsat i meddelelsen om værdiforringede aktiver (42). I henhold til afsnit 5.2 i denne meddelelse kræver en overtagelse af værdiforringede aktiver gennemsigtighed ex ante og en passende byrdefordeling samt derefter en korrekt værdiansættelse af de støtteberettigede aktiver og et korrekt afkast til staten på hjælpeforanstaltningen, således at det sikres, at aktionærerne får del i ansvaret.

(107) Gennemsigtighed ex ante indebærer en klar identifikation af aktiverne og eksponeringen. Dette er nødvendigt for at identificere støttebeløbet i forbindelse med overtagelsen af de værdiforringede aktiver og for at fastslå, om støtten er nødvendig for at løse et midlertidigt problem, eller om den pågældende bank er teknisk insolvent.

(108) Med hensyn til værdiansættelsen af de værdiforringede aktiver fremgår det af punkt 38 i meddelelsen om værdiforringede aktiver, at der i de situationer, hvor det er særligt kompliceret at værdiansætte aktiverne, kan overvejes alternative fremgangsmåder, f.eks. oprettelse af en »god bank« eller statsligt ejerskab af en bank (herunder nationalisering). I sidstnævnte scenario er der ikke behov for en ex ante-værdiansættelse af aktiverne, for så vidt som værdiansættelsen foretages, efterhånden som en omstrukturering eller afvikling skrider frem.

(109) NR blev nationaliseret, hvorved Det Forenede Kongerige som NR's ejer fik mulighed for at vurdere og undersøge alle NR's aktiver.

(110) Ifølge meddelelsen om værdiforringede aktiver er formålet med værdiansættelsen at beregne støttebeløbet og dermed omfanget af konkurrencefordrejninger med henblik på at afgøre, hvor gennemgribende omstruktureringen bør være. I denne sag kan omstruktureringen betragtes som »meget« gennemgribende. En ex ante-værdiansættelse ville i dette tilfælde ikke medføre, at Kommissionen fastsætter yderligere krav med hensyn til omstruktureringens omfang.

(111) I betragtning af disse to elementer er en værdiansættelse forud for opdelingen ikke nødvendig. Med hensyn til værdiansættelsen af aktiverne over tid vil […] medføre, at disse aktiver efterhånden værdiansættes af markedet.

(112) I punkt 41 i meddelelsen om værdiforringede aktiver er det anført med hensyn til overførselsværdien af de værdiforringede aktiver, at i »forbindelse med foranstaltninger, der går ud på opkøb eller forsikring af aktiverne, bør overførselsværdien derfor være baseret på deres reelle økonomiske værdi. Desuden skal der være sikkerhed for et rimeligt afkast til staten. Hvis medlemsstaterne finder det nødvendigt — bl.a. for at afværge teknisk insolvens — at anvende en overførselsværdi, der overstiger aktivernes reelle økonomiske værdi, bliver foranstaltningens statsstøtteelement tilsvarende større. Det kan kun accepteres, hvis det ledsages af en gennemgribende omstrukturering og betingelser om, at denne yderligere støtte skal tilbagesøges på et senere stadium, f.eks. gennem en tilbagebetalingsklausul.« Overførslen af aktiverne fra NR til AssetCo vil finde sted til bogføringsværdien. Aktivernes reelle økonomiske værdi som følge af værdiforringelser er lavere end overførselsværdien. Virkningen af hjælpeforanstaltningen er derfor betydelig, da BankCo ikke bebyrdes med disse tab. I overensstemmelse med punkt 41 i meddelelsen om værdiforringede aktiver er der derfor behov for en gennemgribende omstrukturering af banken.

(113) I denne forbindelse er det ubestrideligt, at NR havde været teknisk insolvent uden støtten. NR blev nationaliseret, da Det Forenede Kongeriges forsøg på at sælge NR til tredjeparter mislykkedes. Dette fremgår endvidere af de dispensationer, som NR har fået fra finanstilsynet, først med henblik på at lade al sin Tier 2-kapital indgå i det lovmæssige kapitalgrundlag og efterfølgende med henblik på at operere under de tilsynsmæssige kapitalkrav. Det fremgår af de britiske myndigheders bemærkninger, at hvis banken ikke blev opdelt, havde der været behov for et kapitalindskud på mindst 6 mia. GBP (til sammenligning udgjorde bankens kapital inden krisen under 2 mia. GBP), for at banken ville være rentabel. Uden statens indgreb havde opdelingen af NR og BankCo's efterfølgende videreførelse af NR's økonomiske aktiviteter ikke været mulig. Den omstændighed, at hovedparten af NR's aktiver forbliver i AssetCo gør det muligt for BankCo at undgå tabene på disse aktiver og en efterfølgende stærk reduktion af kapitalen.

(114) Betingelserne i punkt 41 i meddelelsen om værdiforringede aktiver er opfyldt, da der er opnået en gennemgribende omstrukturering (43), eftersom de af NR's økonomiske aktiviteter, der videreføres af BankCo, vil blive reduceret med over 75 %. Endvidere nationaliserede Det Forenede Kongerige banken i februar 2008 og ejer derfor 100 % af kapitalandelene. Ved at frigøre den gode bank for de nødlidende realkreditlån øger staten værdien af den gode bank, som den har planer om at sælge inden for […]. Statens fordel ved hjælpeforanstaltningen vil derfor i det mindste til dels være i form af en højere salgspris for den gode bank.

(115) Med hensyn til byrdefordelingen mellem staten, aktionærerne og kreditorerne i forbindelse med omkostningerne ved de værdiforringede aktiver vil både de tidligere aktionærer og indehaverne af hybridkapitalen bidrage til omstruktureringen af banken i størst muligt omfang, da førstnævnte er blevet elimineret (dvs. har tabt en betydelig del af deres investering) som følge af NR's nationalisering. Indehaverne af hybridkapitalen vil […] AssetCo. Som følge heraf vil de ikke modtage kuponer, som er diskretionære og […]. Der kræves derfor ikke en yderligere byrdefordeling (se også betragtning 150 og 151).

(116) Med hensyn til det afkast, der betales for overtagelsen af de værdiforringede aktiver, skal bankerne i henhold til meddelelsen om værdiforringede aktiver betale en eller anden form for afkast for den kapitallettelse, der opnås som følge af hjælpeforanstaltningerne. Der er to formål med et obligatorisk afkast, nemlig at sikre byrdefordeling og at begrænse konkurrencefordrejningen mest muligt. I dette tilfælde opnås byrdefordelingen som følge af nationaliseringen af NR (se også betragtning 148 og 149). Med hensyn til det andet formål kan konkurrencefordrejningen anses for at være begrænset mest muligt som følge af den betydelige indskrænkning af NR i forbindelse med den gennemgribende omstrukturering (se også betragtning 156 ff.). Desuden vil enhver fordel, som BankCo måtte få som følge af hjælpeforanstaltningen, i det mindste til dels blive opvejet af en højere salgspris. Under disse ekstraordinære omstændigheder er det acceptabelt, at provenuet af salget af banken er en form for afkast til staten i den udstrækning, at det mindsker de samlede redningsomkostninger.

(117) De værdiforringede aktiver, der forbliver i AssetCo, vil udelukkende blive forvaltet af AssetCo, som vil være adskilt fra og organisatorisk uafhængig af BankCo.

(118) Det konkluderes derfor, at overtagelsen af værdiforringede aktiver til fordel for BankCo på grundlag af den gennemgribende omstrukturering, der er fastsat, er i overensstemmelse med meddelelsen om værdiforringede aktiver.

(119) Der er fastsat rekapitaliseringer med hensyn til både BankCo og AssetCo. I henhold til rekapitaliseringsmeddelelsen skal der betales et tilstrækkeligt afkast for rekapitaliseringerne.

(120) Med hensyn til BankCo vil banken modtage et kapitalindskud på 1,4 mia. GBP i form af ordinære aktier. Med hensyn til det vederlag, der skal betales for de ordinære aktier, vil Det Forenede Kongerige allerede være eneaktionær i BankCo på opdelingstidspunktet. Et yderligere kapitalindskud i form af ordinære aktier vil ikke ændre Det Forenede Kongeriges kapitalandel i BankCo. Som allerede bemærket med hensyn til overtagelsen af værdiforringede aktiver i betragtning 114 har Det Forenede Kongerige nationaliseret NR og ejer derfor 100 % af aktierne. Desuden vil de indskudte midler i det mindste til dels blive generhvervet gennem vederlaget for aktierne og salget af BankCo.

(121) AssetCo vil kun have behov for et kapitalindskud på 1,6 mia. GBP i et stressscenario. Banken vil ikke betale et vederlag for rekapitaliseringen, hvis den finder sted. Efterhånden som AssetCo […], vil den sælge aktiver på markedet. Den vil anvende provenuet af dette salg til at betale staten tilbage, som er en af dens foranstående kreditorer i kraft af BoE/HMT-likviditetsfaciliteten. Provenuet vil ikke komme AssetCo's økonomiske aktivitet til gode. Afkastet til staten er derfor indbygget […].

(122) Det konkluderes derfor, at rekapitaliseringerne er i overensstemmelse med rekapitaliseringsmeddelelsen.

(123) I omstruktureringsmeddelelsen fastsættes de statsstøtteregler, der gælder for omstruktureringen af pengeinstitutter under den nuværende krise. For at være forenelig med EF-traktatens artikel 87, stk. 3, litra b), gælder ifølge omstruktureringsmeddelelsen følgende for omstruktureringen af et pengeinstitut under den nuværende finanskrise. Den skal: i) føre til genoprettelse af bankens rentabilitet ii) omfatte et tilstrækkeligt eget bidrag fra støttemodtageren (byrdefordeling) iii) indeholde tilstrækkelige foranstaltninger for at begrænse konkurrencefordrejninger.

i) Genoprettelse af den langsigtede rentabilitet

(124) Ifølge punkt 9, 10 og 11 i omstruktureringsmeddelelsen skal medlemsstaten forelægge en omfattende og detaljeret omstruktureringsplan, som bør indeholde fuldstændige oplysninger om forretningsmodellen. Planen bør også identificere årsagerne til pengeinstituttets vanskeligheder og alternativer til den foreslåede omstruktureringsplan.

(125) Oplysningerne fra Det Forenede Kongerige opfylder kravene i omstruktureringsmeddelelsen, da de omfatter oplysninger om NR's vanskeligheder, årsagen til vanskelighederne og oplysninger om BankCo's forretningsmodel.

(126) I beslutningen om at udvide proceduren anførte Kommissionen, at BankCo formentlig vil blive en rentabel bank efter opdelingen. Da den imidlertid ikke havde modtaget en forretningsplan, som effektivt påviste BankCo's rentabilitet, kunne den ikke drage nogen konklusion i denne henseende. Det Forenede Kongerige forelagde en detaljeret forretningsplan den 10. juni 2009.

(127) Ifølge forretningsplanen vil BankCo blive en rentabel bank efter opdelingen i både grund- og stressscenariet. Banken vil starte med en betydelig mindre balancesum på [21-24] mia. GBP i forhold til NR (104,3 mia. GBP ved udgangen af 2008), som vil stige til [31-34] mia. GBP i 2013. Balancesummen indeholder aktiver af høj kvalitet ([9-12] mia. GBP i likvide midler og ubehæftede realkreditaktiver til en værdi af [7-11] mia. GBP). Den realkreditportefølje, der overføres til BankCo, vil have en gennemsnitlig LTV på [62-67] %. BankCo's passiver består hovedsagelig af NR's detailindskud (19,3 mia. GBP) og meget begrænsede engrosindskud ([1-3] mia. GBP).

(128) BankCo's kommercielle strategi vil være mere forsigtig end NR's strategi. Banken vil udelukkende have fokus på det britiske detailmarked. BankCo vil operere som realkreditbank og sparekasse. Dens risikovillighed vil være forsigtig, i overensstemmelse med dens kommercielle strategi. BankCo vil satse på en A/P1-rating.

(129) Med hensyn til BankCo's tilstedeværelse på det britiske indlåns- og realkreditmarked vil BankCo ikke øge sin tilstedeværelse på markedet. Som et resultat af omstruktureringen vil BankCo's størrelse være en tredjedel af NR's oprindelige størrelse. Dens nyudlån vil være begrænset til 9 mia. GBP i 2010 i forhold til 32,2 mia. GBP i 2007, hvilket svarer til en markedsandel på ca. 1,5 %. BankCo's markedsandel inden for bruttoudlån vil udgøre ca. [3-6] % i forhold til 9,7 % inden statens indgreb.

(130) Midlerne til tegning af realkreditlån vil hovedsagelig være baseret på detailindskud, fra et udgangspunkt på ca. [92-95] % af den samlede finansiering i form af indskud i 2009 faldende til et minimum på ca. [68-71] % i 2013 (i forhold til under 30 % inden krisen). BankCo's anvendelse af engrosfinansiering vil være begrænset til ca. [22-35] % af realkreditaktiverne.

(131) Endvidere vil BankCo's målrettede vejede gennemsnitlige LTV med hensyn til nyudlån være <[68-71] %, idet ingen lån overstiger en LTV på [94-97] %. Banken vil have fokus på realkreditlån til ejerboliger (ca. […] % af de samlede udlån) og vil også i en vis udstrækning foretage udlån i investeringsøjemed (buy-to-let) (ca. […] %). Den vil ikke længere markedsføre Together-produkterne (realkreditlån med en LTV på […] 125 % sammen med et usikret lån) og vil ikke yde erhvervslån. Uden hensyntagen til eventuelle adfærdsmæssige tilsagn vil BankCo's udlånsvirksomhed være begrænset af, at banken er afhængig af detailindskud til at finansiere sine udlån. BankCo agter at udlåne [6-9] mia. GBP i 2010 og [6-8] mia. GBP årligt i 2011, 2012 og 2013.

(132) Ifølge den forretningsplan, som Det Forenede Kongerige har forelagt, forventes BankCo at genoprette sin rentabilitet i […], med nettorenteindtægter i et grundscenario stigende fra […] mio. GBP i 2009 til […] mio. GBP i 2013, et overskud (underskud) efter skat på ca. […] mio. GBP i 2009, stigende til […] mio. GBP i 2013, og en egenkapitalforrentning efter skat på […] % i 2009 stigende til ca. [9-12] % i 2013. I et stressscenario vil nettorenteindtægterne stige fra […] mio. GBP i 2009 til [0,1-0,6] mio. GBP i 2013, overskuddet (underskuddet) efter skat vil gå fra […] mio. GBP i 2009 til […] mio. GBP i 2013, og egenkapitalforrentningen vil bevæge sig fra […] % i 2009 til ca. […] % i 2013. Ifølge Det Forenede Kongerige ligger disse tal desuden ikke over gennemsnittet for byggesparekasserne, BankCo's vigtigste konkurrenter.

(133) Med hensyn til der lovmæssige kapitalgrundlag vil BankCo være tilstrækkeligt kapitaliseret på grundlag af rekapitaliseringen på 1,4 mia. GBP efter opdelingen. Sammen med de betydelige likvide midler, som banken modtager, ville dette resultere i en Tier 1-kapitalprocent på over [48-53] % på opdelingstidspunktet, faldende til ca. [16-21] % i 2013, efterhånden som BankCo vil have øget sine udlån ved hjælp af de betydelige likvide midler, der modtages, og ved at rejse ny finansiering. BankCo er også tilstrækkeligt kapitaliseret […]. Ifølge forretningsplanen kan BankCo […] af […] mia. GBP – […] mia. GBP i et alvorligt scenario — og samtidig forblive rentabel.

(134) Endelig med hensyn til likviditet agter BankCo at fastholde en likviditetsgrad (kontanter i forhold til aktiver) på over [19-22] % i 2009-2013, hvilket ifølge Det Forenede Kongerige er i overensstemmelse med likviditetsgraden hos byggesparekasser og ligger over gennemsnittet for mere diversificerede britiske banker (likviditetsgrad på 5-10 %). BankCo's kernelikviditet vil dække [17-20] % af detailindskuddene og løbetider på ca. [3-6] måneder i forbindelse med engrosindskud.

(135) Planen indeholder også oplysninger om BankCo's udtræden af det midlertidige statslige ejerskab, der indebærer en mulighed for, at staten kan generhverve en del af eller alle de midler, der er indskudt i NR, BankCo og AssetCo.

(136) På baggrund af ovenstående er Kommissionens tvivl med hensyn til BankCo's rentabilitet blevet fjernet. Denne konklusion er i overensstemmelse med Kommissionens indledende vurdering og de bemærkninger, der er modtaget fra tredjeparter i forbindelse med beslutningen om at udvide proceduren.

ii) Eget bidrag/byrdefordeling

(137) Ifølge omstruktureringsmeddelelsen er det nødvendigt, at støttemodtageren yder et passende bidrag for at begrænse støtten til et minimum og undgå konkurrencefordrejninger og problemer med »moral hazard«. Med henblik herpå a) bør omstruktureringsomkostningerne begrænses, og b) et betydeligt eget bidrag er nødvendigt.

(138) Principperne om den støttemodtagende banks eget bidrag i omstruktureringsfasen fremgår af afsnit 3 i omstruktureringsmeddelelsen. Disse principper kræver, i) at omstruktureringsstøtten begrænses til det nødvendige minimum til at dække de omkostninger, som er nødvendige for at genoprette rentabiliteten, ii) at den støttemodtagende bank så vidt muligt bruger sine egne ressourcer til at finansiere omstruktureringen, f.eks. gennem salg af aktiver, og iii) at omkostningerne i forbindelse med omstruktureringen også i passende omfang bæres af dem, der har investeret i banken, ved at absorbere tab med disponibel kapital og ved at betale et passende vederlag for statens støtte. Byrdefordelingen har to formål, nemlig at begrænse konkurrencefordrejninger og undgå problemer med moral hazard (44).

(139) Kommissionens tvivl om, hvorvidt støtten er begrænset til det minimum, der er nødvendigt for at genoprette NR's (BankCo's) langsigtede rentabilitet er blevet fjernet (se også betragtning 141). Den endelige omstruktureringsplan fastsætter således ikke nyudlån over niveauet før krisen eller erhvervelser af nye forretningsaktiviteter.

(140) De likvide midler, der overføres til BankCo af AssetCo ved opdelingen, vil hovedsagelig blive anvendt til at nå et mål for udlånsvirksomheden i 2010 på [6-9] mia. GBP. Det Forenede Kongerige mener, at det er nødvendigt at nå dette mål for udlånsvirksomheden for at stabilisere det britiske realkreditmarked, som har været præget af udbudsbegrænsninger (navnlig som et resultat af NR's negative nettoudlån som følge af bankens aktive hypotekindløsningsprogram), hvorved faldet i de britiske huspriser er blevet forstærket. BankCo's mål for sin udlånsvirksomhed for 2011 vil også falde til [6-8] mia. GBP. Under hensyntagen hertil er omstruktureringsomkostningerne begrænset til det nødvendige minimum.

(141) Ved udformningen af omstruktureringsplanen har Det Forenede Kongerige valgt en løsning, som kræver mindre støtte end det, der var fastsat i den oprindelige omstruktureringsplan. Som nævnt i betragtning 23 havde alternativet til opdelingen af NR været en videreførelse af NR, hvilket havde krævet et kapitalindskud på mindst 6 mia. GBP (i forhold til et maksimum på 3 mia. GBP i et stressscenario i den endelige omstruktureringsplan). På baggrund af opdelingen er der behov for mindre kapitel til BankCo og AssetCo under ét, da AssetCo kun vil operere som realkreditudbyder og som følge heraf vil være omfattet af lavere tilsynsmæssige kapitalkrav end en almindelig bank. Opdelingen begrænser derfor den støtte, der er nødvendig for at sikre NR's rentabilitet.

(142) Som et resultat af opdelingen vil BankCo's realkreditportefølje desuden have en belåningsgrad, som vil være højere end belåningsgraden blandt de fleste af de byggesparekasser, der kan betragtes som bankens nærmeste konkurrenter, og BankCo's egenkapitalforrentning vil fortsat ligge betydeligt under britiske bankers og byggesparekassers egenkapitalforrentning indtil 2013.

(143) Under de gældende markedsvilkår skal der desuden tages hensyn til resultaterne af stresstest for at fastslå bankens rentabilitet (45). I denne forbindelse har de britiske myndigheder bekræftet, at de 1,4 mia. GBP til BankCo er finanstilsynets tilsynsmæssige mindstekapitalkrav. Hertil kommer, at BankCo […]. Det Forenede Kongerige har påvist, at hvis flere værdiforringede aktiver skulle blive overført til BankCo, vil dette skulle opvejes af et yderligere kapitalindskud fra staten for ikke at bringe bankens langsigtede rentabilitet i fare samtidig med, at udlånene til realøkonomien fortsat begrænses.

(144) Omstruktureringsomkostningerne bæres i videst muligt omfang af banken gennem indfrielsen og salget af aktiver. For det første begrænsede NR det støttebeløb, der var behov for, ved aktivt at tilskynde de eksisterende kunder til at indfri deres lån og refinansiere dem hos konkurrenter i perioden fra april 2008 indtil begyndelsen af 2009. Herved mistede NR kunder af høj kvalitet, dvs. kunder, der har været i stand til at finde en bank, der var rede til at udlåne til dem. Provenuet i forbindelse med det aktive hypotekindløsningsprogram er blevet anvendt til at tilbagebetale staten. BoE/HMT-likviditetsfaciliteten faldt derfor fra 27 mia. GBP (udgangen af 2007) til 14,5 mia. GBP (30. juni 2009).

(145) For det andet har NR solgt sin HERM-portefølje for ca. 2,2 mia. GBP. Denne foranstaltning genererede midler, som er blevet anvendt til at tilbagebetale en del af BoE/HMT-likviditetsfaciliteten. Tilgangen af midler er sikker, da foranstaltningen allerede er blevet gennemført.

(146) NR har også reduceret den nødvendige støtte ved at formilde meget få nye realkreditlån i 2008 og 2009 (henholdsvis 3 mia. GBP og 1,3 mia. GBP indtil den 30. juni 2009 i forhold til 32,3 mia. GBP i 2007).

(147) På baggrund af ovenstående konkluderes det, at Kommissionens tvivl om, hvorvidt støtten var begrænset, er fjernet, og at NR's eget bidrag er tilstrækkeligt.

(148) Med hensyn til byrdefordeling skal omstruktureringsomkostningerne ifølge omstruktureringsmeddelelsen ikke kun bæres af staten, men også af en banks tidligere investorer og aktionærer.

(149) Med hensyn til NR blev banken nationaliseret, og dens tidligere aktionærer vil kun blive kompenseret i forhold til bankens værdi uden nogen støtte fra staten (46). Som følge heraf kommer denne erstatning formentlig ned i nærheden af nul. Dette betyder, at de tidligere aktionærer er blevet elimineret og derfor kan anses for at have båret en rimelig del af konsekvenserne af NR's krak.

(150) Desuden vil NR's efterstillede kreditorer forblive hos AssetCo. Dette betyder, at de vil blive kompenseret gennem de beløb, der fremkommer i forbindelse med AssetCo's aktiver. Som efterstillede kreditorer […]. På den anden side vil staten være en foranstående kreditor i kraft af de lån (BoE/HMT-likviditetsfaciliteten og arbejdskapitalfaciliteten), den har stillet til rådighed for AssetCo. Derfor […]. Desuden har NR for nylig besluttet at udskyde kuponbetalinger og betalinger på hovedstolen på kumulative Tier 2- og relaterede Tier 1-instrumenter i de tilfælde, hvor den har mulighed for at gøre dette. Det Forenede Kongerige har endvidere givet tilsagn om, at AssetCo fortsat vil udskyde disse betalinger efter opdelingen. […].

(151) Som følge heraf er moral hazard blevet løst tilstrækkeligt ved hjælp af et eget bidrag fra tidligere kapitalindskydere i banken.

(152) Det konkluderes derfor, at NR og dens indskydere har bidraget til omstruktureringen i videst muligt omfang.

iii) Foranstaltninger, der begrænser konkurrencefordrejningen

(153) I beslutningen om at udvide proceduren gav Kommissionen udtryk for tvivl om, hvorvidt de foranstaltninger, der er foreslået af Det Forenede Kongerige med henblik på at begrænse konkurrencefordrejningen, er tilstrækkelige til at opveje den konkurrencefordrejning, der er forårsaget af den fortsatte tilstedeværelse af NR's økonomiske aktiviteter på markedet via BankCo. Denne betænkelighed blev delt af tredjeparter, som understregede BankCo's stærke position på det britiske realkredit- og indlånsmarked og foreslog foranstaltninger til afhjælpning af den konkurrencefordrejning, der forårsages af BankCo.

(154) Med hensyn til de foranstaltninger, der begrænser konkurrencefordrejningen, fremgår det af omstruktureringsmeddelelsen, at Kommissionen i sin vurdering skal tage hensyn til støttebeløbets størrelse, graden af byrdefordeling og den position, som pengeinstituttet vil have på markedet efter omstruktureringen. På grundlag af denne analyse bør der træffes passende kompenserende foranstaltninger.

(155) De konkurrencefordrejninger, der forårsages af NR, er betydelige. NR's efterfølger BankCo vil være velfunderet og frigjort for byrden i forbindelse med de risikobehæftede lån, som NR havde ydet tidligere. Med henblik på at holde NR oven vande siden september 2007 og lette opdelingen har et stor støttebeløb været og vil fortsat være nødvendigt. NR vil imidlertid være en meget mindre bank, og Det Forenede Kongerige har truffet tilstrækkelige foranstaltninger, som begrænser konkurrencefordrejningen.

(156) For det første vil NR ikke længere fortsætte som den samme økonomiske enhed som inden statens indgreb. Den er blevet nationaliseret og har gennemgået en gennemgribende omstrukturering. Som et resultat heraf vil en meget mindre bank end NR konkurrere på det britiske detailmarked. Efter opdelingen vil BankCo's balancesum udgøre ca. [17-22] % af NR's balancesum i 2007. Da banken imidlertid på opdelingstidspunktet vil have mange likvide midler og næsten udelukkende være finansieret af detailindskud, som gør det muligt for den at vokse hurtigt i de første år, er det mere rimeligt at anvende den »stabiliserede« situation ved afslutningen af omstruktureringsperioden for at vurdere indskrænkningens omfang. På det tidspunkt vil balancesummen udgøre mindre end [30-35] % af NR's oprindelige størrelse i 2007. Med hensyn til bankens størrelse på markederne efter omstruktureringen vil markedsandelen (på grundlag af nyudlån, brutto) på realkreditmarkedet udgøre ca. [3-6] % ([6-9] mia. GBP) indtil 2013 i forhold til 8 % i 2007 (32,2 mia. GBP). På det britiske marked for detailindskud vil BankCo's andel ikke overstige 1,5 % før efter 2013 (23 mia. GBP) over for 1,9 % inden bankkrakket i september 2007. Dette viser, at BankCo vil være en forholdsvis lille bank og ikke førende på markedet. En yderligere mindskelse af BankCo's tilstedeværelse på det britiske realkredit- og indlånsmarked vil bringe bankens rentabilitet i fare.

(157) I 2008 og 2009 har NR frivilligt nedbragt sin udlånsvirksomhed til meget lave niveauer (3 mia. GBP i 2008 og 1,3 mia. GBP i første halvår af 2009 i forhold til 32,2 mia. GBP i 2007, se tabel 1) på grundlag af de lofter for udlånsvirksomheden, der er fastsat i de konkurrencemæssige rammer, og ved at tilskynde kunder til at overføre deres lån til konkurrenter gennem sit aktive hypotekindløsningsprogram. Sidstnævnte medførte, at nettoudlånet i løbet af 2008 faldt med 25,4 mia. GBP. Endelig mindskede NR sin tilstedeværelse på realkreditmarkedet fra det øjeblik, hvor de konkurrencemæssige rammer blev meddelt ved udgangen af første kvartal af 2008.

(158) For det andet har Det Forenede Kongerige, i forhold til den ændrede omstruktureringsplan, truffet foranstaltninger til at gøre BankCo's balancesum mindre, med færre likvide midler og flere risikobehæftede aktiver, ved at reducere den med ca. 4 mia. GBP. BankCo vil have færre likvide midler og flere realkreditlån af lavere kvalitet. Med færre likvide midler vil BankCo's udlånskapacitet inden for realkredit være begrænset. De ændringer af balancesummen, som Det Forenede Kongerige har foretaget, bidrager til at imødekomme de betænkeligheder, som tredjeparter har givet udtryk for (se afsnit 4.2).

(159) For det tredje har Det Forenede Kongerige givet Kommissionen en række tilsagn med henblik på at begrænse BankCo's tilstedeværelse på markedet, som er beskrevet mere detaljeret i afsnit 5.4. Der er indført lofter for BankCo's detailindskud og udlånsvirksomhed inden for realkredit. Disse lofter vil fortsat gælde indtil mindst udgangen af 2011, uanset om BankCo udtræder af det midlertidige statslige ejerskab, og muligvis endog længere, hvis denne udtræden finder sted efter 2011. Lofterne begrænser BankCo's evne til at ekspandere aggressivt på markedet.

(160) I den forbindelse er det nødvendigt, at disse lofter stadig gælder, selv hvis BankCo's udtræden af det midlertidige statslige ejerskab finder sted inden 2011, da BankCo fortsat drager fordel af den statsstøtte, der er ydet til banken og AssetCo for at lette opdelingen of NR. Den tildelte støtte sikrer, at BankCo får en god udgangsposition efter opdelingen. Den er blevet frigjort for de risikobehæftede lån fra tidligere og har modtaget betydelige likvide midler. BankCo vil fortsat få fordel af støtten efter opdelingen. En tidlig udtræden af det midlertidige statslige ejerskab vil ikke fuldstændig kompensere for den konkurrencefordrejning, der forårsages af BankCo, hvilket således kan begrunde, at lofterne fortsat gælder mindst indtil udgangen af 2011.

(161) Med hensyn til de betænkeligheder, som tredjeparter har givet udtryk for med hensyn til BankCo's evne til at fortrænge konkurrenter gennem aggressive prissætningsstrategier, har Det Forenede Kongerige givet tilsagn om, at BankCo ikke vil rangere blandt top 3 på Moneyfacts’ lister med hensyn til almindelige realkreditlån (undtagen realkreditlån med en belåningsgrad på over 80 % eller produkter til førstegangskøbere). Moneyfacts’ lister omfatter data over realkreditlån i flere segmenter på top 5, som anses for at være »best buy« på markedet på et givet tidspunkt. For mindre banker er det vigtigt at være synlig på Moneyfacts-listen, da det er en effektiv måde til at komme i kontakt med kunderne. Det Forenede Kongeriges tilsagn sikrer, at selv om BankCo stadig er synlig, kan banken ikke tilbyde den bedste pris på markedet. Den potentielle fortrængning af konkurrenter er derfor begrænset i de år, hvor BankCo er mest afhængig af statsstøtte.

(162) Endvidere har Det Forenede Kongerige givet tilsagn om at sælge BankCo […]. Salget af BankCo vil gøre det muligt for staten af generhverve (en del af) de midler, der er indskudt i NR. Desuden sikrer en rettidig udtræden af det midlertidige statslige ejerskab, at tredjeparter får mulighed for at erhverve BankCo. I den henseende har NR's konkurrenter frem for alt beklaget sig over, at det er lettere for NR at tiltrække detailindskud, mens den er under midlertidigt statsligt ejerskab, da kunderne er klar over, at banken er understøttet af staten. Ved at bringe det midlertidige statslige ejerskab til ophør elimineres denne konkurrencefordrejning.

(163) Det Forenede Kongerige har også givet tilsagn om, at garantierne for detail- og engrosindskud til BankCo vil blive ophævet senest […]. BankCo vil derfor ikke længere være stillet gunstigere end konkurrenterne med hensyn til detail- og engrosindskud. Dette tilsagn imødekommer derfor de betænkeligheder, som tredjeparter har givet udtryk for vedrørende videreførelsen af garantierne.

(164) Med hensyn til adfærdsmæssige krav vil BankCo's aktiviteter være begrænset af et forbud mod at erhverve kapitalandele i andre virksomheder og fremme statsgarantierne og det midlertidige statslige ejerskab. Disse foranstaltninger vil fortsætte, indtil det midlertidige statslige ejerskab er bragt til ophør.

(165) Lukningen af NR's aktiviteter i Danmark kan betragtes som en foranstaltning, der begrænser konkurrencefordrejningen, da NR, og derfor BankCo, ikke længere vil konkurrere på dette marked.

(166) Endelig begrænses en eventuel konkurrencefordrejning, der forårsages af AssetCo som følge af dennes videreførelse af begrænsede økonomiske aktiviteter, hvilket er bekræftet af det tilsagn, som Det Forenede Kongerige har givet i nr. ix) i betragtning 29. […], dens økonomiske aktiviteter vil falde, og det samme gælder den potentielle konkurrencefordrejning.

(167) Ifølge punkt 46 i omstruktureringsmeddelelsen er det, for at kunne kontrollere, at omstruktureringsplanen gennemføres korrekt, nødvendigt, at medlemsstaten forelægger periodiske detaljerede rapporter. Det Forenede Kongerige bør derfor forelægge Kommissionen sådanne rapporter hver sjette måned, fra datoen for denne beslutning.

7. KONKLUSION

(168) Videreførelsen af foranstaltning i)-iii) efter opdelingen af NR samt foranstaltning iv)-xii), der er anført i betragtning 30, anses for at være omstruktureringsstøtte, der bør betragtes som forenelig med EF-traktatens artikel 87, stk. 3, litra b) —

VEDTAGET FØLGENDE BESLUTNING:

Artikel 1

Følgende støtte, som Det Forenede Kongerige har iværksat til fordel for Northern Rock, BankCo og AssetCo, er forenelig med fællesmarkedet på de betingelser, der er anført i artikel 2:

i) anvendelse med tilbagevirkende kraft af et lavere gebyr på likviditetsfaciliteten fra Bank of England, som senere blev overdraget til Finansministeriet (»BoE/HMT-likviditetsfaciliteten«), og tilbagebetalingen af de overskydende gebyrer til Northern Rock efter opdelingen af Northern Rock i BankCo og AssetCo

ii) Finansministeriets tilsagn over for finanstilsynet om, at Northern Rock vil operere over de tilsynsmæssige kapitalkrav

iii) videreførelse af statsgarantien for BankCo's detailindskud

iv) videreførelse af statsgarantien for BankCo's engrosindskud

v) rekapitalisering af BankCo på 1,4 mia. GBP

vi) betinget likviditetsfacilitet på 1,5 mia. GBP til BankCo

vii) videreførelse af statsgarantien for AssetCo's engrosindskud

viii) forhøjelse af BoE/HMT-likviditetsfaciliteten med op til 10 mia. GBP til maksimalt 23 mia. GBP

ix) rekapitalisering af AssetCo på op til 1,6 mia. GBP

x) arbejdskapitalfacilitet på 2,5 mia. GBP til AssetCo.

Artikel 2

De i artikel 1 omhandlede betingelser er følgende:

i) Der skal være fuldstændig driftsmæssig adskillelse mellem BankCo og AssetCo snarest muligt og senest ved udgangen af 2010.

ii) BankCo's nyudlån skal begrænses til 4 mia. GBP i 2009, 9 mia. GBP i 2010 og 8 mia. GBP i 2011; såfremt BankCo fortsat er under midlertidigt offentligt ejerskab (Temporary Public Ownership) efter 2011, skal et udlånsloft på 8 mia. GBP fortsat gælde indtil den 31. december 2013 eller udtræden af det midlertidige statslige ejerskab, alt efter hvilket tidspunkt der kommer først.

iii) BankCo's detailindskud i hele Det Forenede Kongerige, Irland og Guernsey skal begrænses til 20 mia. GBP indtil den 31. december 2011; såfremt BankCo fortsat er under midlertidigt statsligt ejerskab i 2012 og 2013, skal loftet for detailindskud udgøre 23 mia. GBP for 2012 og GBP 26 mia. GBP for 2013, eller udtræden af det midlertidige statslige ejerskab.

iv) BankCo må ikke rangere blandt top 3 i Moneyfacts’ realkreditkategorier med hensyn til 2-, 3- eller 5-årige faste eller variable realkreditlån (undtagen realkreditlån med en belåningsgrad på over 80 % og produkter til førstegangskøbere) indtil den 31. december 2011 eller udtræden af det midlertidige statslige ejerskab, alt efter hvilket tidspunkt der kommer først.

v) Den britiske regering skal udtræde af majoritetsejerskabet i BankCo […]; i denne forbindelse anses Det Forenede Kongerige for at være udtrådt af det midlertidige statslige ejerskab, hvis mindst 50 % + 1 af kapitalandelene i BankCo er blevet solgt til en ikke-statsejet eller –kontrolleret enhed (eller enheder), og Det Forenede Kongerige har mistet kontrollen med BankCo som omhandlet i forordning (EF) nr. 139/2004.

vi) BankCo […] skal give offentlig meddelelse om, at garantien for detailindskud for Det Forenede Kongerige vil blive frigivet senest […], og at garantiordningerne for engrosindskud i relation til BankCo vil blive ophævet af Det Forenede Kongerige senest den 31. december 2010.

vii) Eksisterende efterstillet gæld skal forblive i AssetCo, og der betales ikke hovedstol eller kuponer på efterstillede gældsinstrumenter, når AssetCo kontraktligt er i stand til at gøre dette, […].

viii) BankCo og AssetCo må ikke erhverve kapitalandele i andre virksomheder eller fremme de statslige garantiordninger eller det statslige ejerskab.

ix) AssetCo må ikke iværksætte nye økonomiske aktiviteter bortset fra de aktiviteter, der er nødvendige for at yde driftsmæssig støtte til BankCo, indtil den driftsmæssige adskillelse mellem BankCo og AssetCo er fuldført […].

Artikel 3

Senest to måneder efter meddelelsen af denne beslutning underretter Det Forenede Kongerige Kommissionen om, hvilke foranstaltninger der er truffet for at efterkomme den. Desuden forelægger Det Forenede Kongerige efter denne beslutnings vedtagelse hver sjette måned detaljerede rapporter om, hvilke foranstaltninger der er truffet for at efterkomme den.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 28. oktober 2009. På Kommissionens vegne Neelie KROES Medlem af Kommissionen

(1) EUT C 135 af 3.6.2008, s. 21.

(2) EUT C 149 af 1.7.2009, s. 16.

(3) EUT C 43 af 16.2.2008, s. 1.

(4) EUT C 244 af 1.10.2004, s. 2.

(5) Se fodnote 1.

(6) Se fodnote 2.

(7) Bruttoudlånet er de samlede udlån, og nettoudlånet er de samlede udlån fratrukket indfrielser og afdrag.

(8) Alle de beskrivende oplysninger i beslutningen om at indlede proceduren er, selv om de ikke er gentaget i denne beslutning, taget i betragtning i forbindelse med den nedenstående vurdering i denne beslutning.

(9) Forretningshemmelighed. Hvor det har været muligt, er tallene erstattet af intervaller i [kantede parenteser].

(10) Konsolideret.

(11) Urevideret.

(12) De konkurrence